text:
Integratiónspolitikkur
Útlendingar skulu beinanvegin hava møguleika at skapa sær eina tilveru, sum samsvarar við teirra evnir og førleikar, og á jøvnum føti við onnur. Nokta vit teimum tað, er vandi fyri at tey kenna seg minni verd enn onnur. Hetta kann ganga í arv og í ringasta føri kloyva samfelagið í tvey millum A og B borgarar
Um ársskiftið fingu býráðslimir eina frágreiðing og tilmæli um ein integratiónspolitikk fyri Tórshavnar kommunu. Tíverri hevur integratiónspolitikkurin hvørki fingið rúmd í býráðnum ella fíggjarætlanini, sum jú er fortreytin fyri at málið verður tikið í álvara.
Føroyar verða alsamt størri partur í altjóða samfelagnum og sæst hetta aftur á fleiri økjum. Fólkasamansetingin broytist, fleiri útlendingar kom henda vegin at arbeiða, íðka ítrótt ella verða gift higar. Tí er kommunan er vorðin eitt fjølbroytt og spennandi stað við ymiskum mentanum og fólkasløgum.
Eitt er at lýsa eitt økið við kanningum, annað at vísa viljan í verki við raðfestingum. Fleiri tilmæli í frágreiðingini kosta ikki annað enn vilja og samskipan. Sum dømi verður mælt til eina sjálvbodna vegleiðaratænastu.
Væleydnað integratión krevur, at øll taka lut. Land og kommuna, stovnar, felagsskapir og einstaklingar.
Kommunalu dagstovnarnir
Dagstovnarnir í kommununi vísa á tørvin á tulkatænastu. Eisini verður víst á trupulleikarnar, tá ið ikki ber til at samskifta. Serliga er hetta galdandi har útlendska mamman er einsamøll heima og pápin siglir ella bæði foreldrini eru útlendingar. Útlendsk foreldur vísa eisini á trupulleikar við felags tiltøkum. Tey skilja ikki, hvat sagt verður, og missa tí hugin at koma á foreldrafundir og onnur felags tiltøk á stovnum. Tey kenna seg uttan fyri felagsskapin av tí sama.
Dømi eru eisini um at børnini virka sum tulkar fyri foreldrini. Talan kann vera um álvarsamar og viðkvæmar samrøður og er tað ov stór ábyrgd at leggja á hesi børn.
Arbeiðsmarknaðurin
Tá ið málsligi førleikin og vitanin um føroysku mentanina eru avmarkaði, er sera torført at koma inn á arbeiðsmarknaðin. Serliga trupult er tað tá teirra førleikar og/ella útbúgvingar ikki eru góðkend her á landi. At koma á eitt arbeiðspláss gevur í sjálvum sær sosialar møguleikar. At læra málið, mentanina, knýta vinabond og at verða partur av einum felagsskapi hevur so ómetaliga stóran týdning.
Í frágreiðingini um integratiónspolitikk verður mælt til at kommunan eggjar útlendskum tilflytarum at læra føroyskt og veitir best møguligu fortreytir til tess. Eisini verður mælt til at kommunan gongur á odda við at bjóða starvsvenjing á kommunalum arbeiðsplássum, sum eina lopfjøl at koma víðari til at brúka teirra egnu førleikar.
Málundirvísing
Kvøldskúlin hevur tilboð um grundleggjandi málundirvísing fyri útlendingar. Tørvurin er tó størri enn tilboðið. Neyðugt er at skipa undirvísingina soleiðis, at hon verður skild sundur alt eftir, hvaðani fólk koma og hvussu tey eru fyri málsliga. Her eigur størri játtan at verða givin Kvøldskúlanum, til fleiri tímar til føroyskt fyri útlendingar. Tá tilboðið er nøktandi kunnu vit seta sum krav, at vaksnir útlendskir tilflytarar skulu hava undirvísing í føroyskum máli og føroyskari mentan. Mælt verður eisini kommununi til at umhugsa at gera tað til eitt krav, at børn skulu á dagstovn, um tey annars eru heima og ikki mennast málsliga í samsvari við tað, ið svarar til aldurin.
Tilflytarar, sum hava tikið skeið í føroyskum fyri útlendingar í Kvøldskúlanum hava verið sera glaðir fyri møguleikan. Starvsfólkini á Kvøldskúlanum hava eisini lagt seg í seðlarnar við heitum hjarta at hjálp hesum fólkum við øllum møguligum, sum eisini strekkir seg langt út um undirvísingarætlanina. Býarbókasavnið hevur eisini skipað fyri sera væleydnaðum tiltøkum fyri útlendingar.
Í frágreiðingin, sum byggir á nógvar samrøður og kanningar verður sagt, at Føroyar í mun til onnur lond hava eitt gott upphavsstøði fyri at lima útlendingar inn í samfelagið. Ikki-norðurlendskir tilflytarar eru eitt lutfalsliga nýtt fyribrigdi, og flestu teirra hava longu tá ið tey koma eitt sterkt tilknýti í Føroyum, antin tí tey koma higar at íðka ítrótt ella tí tey eru gift føroyingi. Eisini er niðurstøðan, at flestu av hesum fólkum hava eitt sera sterkt ynski og ein sera stóra grund til at vilja gerast partur av samfelagnum, arbeiða, vera sjálvbjargin og at vilja læra føroyskt.
Tjóðveldi fer at arbeiða fyri, at tilmælini í frágreiðingini verða fylgd, og at tilboðini í kommununi verða raðfest og løgd í fasta legu. Tað hevur týdning at stovnarnir hava eitt tvørmentarligt umhvørvi við opinleika og virðing fyri øðrum mentanum. Tí eiga starvsfólkini at fáa møguleika at førleikamennast við hesum. Tjóðveldispolitikkur er grundaður á altjóða mannarættindi. Tí verður tikið væl ímóti útlendingum, sum velja kommununa sum teirra tilverustað. Vit ynskja, at tilflytarar verða ein væl móttikin partur av kommununi og kunnu ríka okkum við teirra royndum og vísdómi. Talan er um eitt tilfeingi, ið eisini ger Tórshavnar kommunu til eitt fjølbroytt stað at búgva, sum er til gagns bæði í menniskjaligum og búskaparligum høpi.
Marin Katrina Frýdal, býráðslimur
Tjóðveldi


c: text/html

text:
Ongin sannur skoti er hópdrápsmaður
Hvør er sannur kristin? Hvør er sannur gudloysingur?
‘Ongin sannur skoti’ er eitt heiti fyri eina logiska villu. Villan varð fyrstu ferð lýst í 1975 í bókini Thinking About Thinking eftir Antony Flew. “Ongin skoti etur havregreyt við sukri,” er eitt vanligt dømi, ið verður brúkt at lýsa villuna. Eitt mótmæli til hendan pástandin kundi verið: “Ja men gubbi mín er skoti, og hann etur havregreyt við sukri.” Logiska villan er, tá noktað verður at viðurkenna, at pástandurin er falskur, og ístaðin verður hann broyttur til: “Men ongin sannur skoti etur havregreyt við sukri!”
Dahmer og gudloysi
Frá seint í 70-árunum til tíðliga í 90-árunum drap Jeffrey Dahmer seytjan fólk. Dahmer segði seg vera (more…)

robotstxt: allowed

filter: keep


text:
Fólkatingsvalið 2019
Fólkatingsvalið 2019 var hildið mikudagin 5. juni 2019, nærum 4 ár eftir fólkatingsvalið, ið varð hildið 18. juni 2015. Í alt skuldu 179 fólkatingslimir veljast, av teimum vórðu 175 valdir í Danmark, tvey umboð úr Føroyum og tvey umboð úr Grønlandi.
Úrslitið[rætta | rætta wikitekst]
Sitandi stjórnin, blái vongur, misti meirilutan í Fólkatinginum. Reyði vongur fær 91 sessir, meðan blái vongur fær 79, tá sessirnir hjá Nye Borgerlig verða taldir við. Hetta er uttan fólkatingsumboðini úr Føroyum og Grønlandi. Av teimum eru trý reyð og eitt blátt.[1]
Edmund Joensen úr Sambandsflokkinum og Sjúrður Skaale úr Javnaðarflokkinum vunnu føroysku sessirnar í Fólkatinginum.[2]
Slóðir úteftir[rætta | rætta wikitekst]
- Stjórnarskifti væntað í Danmark, kvf.fo
- Mette Frederiksen helst nýggjur forsætisráðharri, kvf.fo
- Se det endelige valgresultat: Her er valgets vindere og tabere, dr.dk
- Her er endaliga úrslitið av fólkatingsvalinum, in.fo


text:
Hann er ikki bangin fyri at siga sína meining, og heldur ikki bangin fyri at taka á seg uppgávur, ið summir advokatar hava hug at sleppa undan. Dimmalætting hevur hesaferð vitjað Jógvan Páll Lassen, advokat, sum fyri kortum fylti 67 ár
Niðanfyri er brot úr langlesnaðinum hesa vikuna, sum í sínum fulla líki kann lesast í blaðnum, sum er í sølubúðunum. Tey, sum hava Dimma+ hald, kunnu lesa greinina HER
Tað eru ikki altíð "Guds bestu børn", sum Jógvan Páll tekur sær av at verja. Hann hevur verið verji í drápsmálum, í serliga grovum harðskapsmálum og í málum, sum snúgva seg um stórar nøgdir av rúsevnum. Men hetta ávirkar ikki hansara arbeiði, tí sum hann sigur, so hava øll krav upp á fulla virðing, tá tey verða kannað og seinni koma fyri rættin.
– Vit kunnu øll koma til at gera okkurt skeivt, og tekur tú ein vanligan persón, sum hevur livað nøkur ár, og leggur tú alt tað skeiva saman, sum viðkomandi hevur gjørt í sínum lívi, so vildi tað sikkurt verið nokk til at blivið dømdur einar tríggjar mánaðir í fongsul. Skulu vit ikki hava virðing fyri hesum fólkum, sum kanska hava koyrt ov skjótt í bili einar tíggju ferðir, stjólu okkurt smávegis, tá tey vóru ung og gjørdu líknandi brot, sum ongantíð blivu meldað ella komu fram. Jú, tað skulu vit, men vit skulu samstundis eisini hava virðing fyri teimum mannalagnum, sum nú eru komnar veruliga illa fyri, og vit skulu geva teimum ta bestu og virðiligastu viðferð í kanningararbeiði og í rætti, sigur Jógvan Páll avgjørdur.


text:
Magnus Gaard nýggjur rektari
- Detaljer
-
Jenis av Rana, landsstýrismaður í skúlamálum, hevur gjørt av at seta Magnus Gaard í starvið sum rektari í Miðnámi í Vestmanna.
Magnus Gaard er 49 ára gamal, hann er lívfrøðingur frá universitetinum í Keypmannahavn í 1999, og harumframt hevur hann námsfrøðiliga útbúgving. Síðan lokna útbúgving hevur Magnus Gaard undirvíst í nógv ár eitt nú á støðisútbúgvingini á Setrinum, í Miðnámi í Vestmanna og eisini á Glasi.
Eisini hevur Magnus Gaard saman við øðrum stovnað grunnin Føroya Sjósavn, og hann hevur starvast sum savnsvørður á Føroya Náttúrugripasavni tíðarskeiðið 1999 til 2005 og aftur í 2019.
Í sambandi við nýggju breytaskipanina, sum var sett í verk í 2013, hevur Magnus Gaard gjørt undirvísingartilfar til nýggju lærugreinarnar tilfeingisfrøði B og tilfeingi A í Miðnámi í Vestmanna. Hann hevur millum annað eisini lagt til rættis og skrivað stóran part av bókaverkinum Føroya Náttúra.
Nýggi rektarin byrjar í starvinum hálvan januar 2020.


text:
Tíðindaskriv frá Vónini
10-09-2019 - 23:58 - Jóanis Nielsen
Tíðindaskriv frá Vónini.
DR 1 og SVF vísa í kvøld eina sending við heitinum “Fyr en fed på færøsk”.
Vit eru gjørdir varugir við at ein partur av sendingini er tikin upp í framleiðsluhøll okkara í Tórshavn og Vóna-merkið sæst tíðiliga í sendingini.
Um onkur skuldi verið í iva, skulu vit gera vart við, at vit ikki hava verið vitandi um hesar upptøkur í hølum okkara.
Vit hava ikki givið loyvi til upptøkurnar og vit hava einki við sendingina at gera.
Hjalmar Petersen, stjóri.


text:
Sjáldan hava so fá knarrað so nógv um nakað, sum als ikki nýtist at vera ein trupulleiki
Positivt er tað, at KVF týskvøldið hevði kjak um vitjanir úr kongshúsinum. Eisini gott at hava prát um, hvussu vitjanirnar kunnu gerast meira áhugaverdar. Og tað er ordiliga gott, at humor er uppií.
Men tá ið knarr og illgitingar eru grundarlag undir kjakinum, og fáir kritiskir spurningar verða settir, fer orðaskiftið sjálvandi av sporinum.
Ongin endi var á knarrinum:
- Drotningin kemur higar av plikt – ikki av áhuga
- Hon er her fyri at kyrra sjálvstýrisrørsluna
- Skipanin er keðilig
- Skráin fyri vitjanina er keðilig
- Drotningin átti at komið til Føroya at lært seg at gera knettir
Álvaratos, nú mugu tit taka tykkum saman.
Tað er óseriøst út um alt mark at misbrúka public service-miðilin til møsn, illgitingar og knarr.
Mangan havi eg hitt drotningina á máli, og fá munnu vitja Føroyar og føroyingar við so ektaðum áhuga sum júst hon.
Hennara Hátign kemur als ikki higar av politiskum orsøkum, tí kongshúsið er og hevur í nýggjari tíð altíð verið ópolitiskt, sjálvt um summi royna at politisera tey kongaligu.
Gestablídnið sum broyttist
Ígjøgnum allar tíðir hava føroyingar borið orð fyri at sýna gestum sínum hitt eyðkenda føroyska gestablídnið, og kongshúsið plagdi ikki at vera nakað undantak í so máta.
Seinnu árini hevur gestablídnið tó flutt seg í mun til kongshúsið.
Ikki er tað tí, at fólk og myndugleikar eru óblíð.
Nei, tað eru fjølmiðlar – tey sum í stóran mun seta dagsskránna – sum hava vent føroyska gestablídnið á ranguna.
Tak t.d. ætlaðu drotningavitjanina í fjør. Hana forpurraði KVF við undanførsluni um, at fólkatingsval skuldi vera.
Tak stóra hátíðarhaldið fyri drotningini, tá ið hon í 2012 hevði verið ríkisovasti – eisini í Føroyum – í 40 ár. Tað valdi KVF at boykotta.
Er tað virðiligt?
Kongalig heksajakt
Tak eisini Sosialin, sum í oddagrein beint áðrenn drotningavitjanina í 2010 almannakunngjørdi, at frægast hevði verið við einum forseta, sum kann skiftast út. Hvør skal siga: fá onkran annan at vera ríkisovasta.
Er tað gestablídni?
Og er tað gestablídni, at sama partíavís – enntá áðrenn drotningavitjanin endaði – setti á forsíðuna spurningin, um løgmaður eigur at brúka pengar uppá at bjóða drotningini ein døgurða?
Vorðið sum blíðskapur og smáligheit.
Fyri ikki at nevna heksajaktina, sum Tjóðveldisflokkurin og KVF í felag stóðu fyri í 2005, tí at Høgni Hoydal fekk ilt í afturpartin av einari púra neutralari røðu hjá drotningini í Norðurlandahúsinum.
Var tað seriøst?
Øll skilja, at gestir, sum fáa hetta slagið av blíðskapi at kenna, hugsa sítt.
Kortini koma tey úr kongshúsinum higar at vitja, tí tey hava ektaðan áhuga fyri oyggjunum, fólkinum, menning, lívi og trivnaði her heima.
Vinnuhúsið má vera aktivt
Í KVF var eisini havt á lofti, at føroyskar fyritøkur og Vinnuhúsið hava ikki neyðuga vitan og fáa ikki boð um, at tey eru vælkomin við á framtaksferðir, har ið kongshúsið er á odda fyri at lata upp dyr, ið annars eru stongdar fyri vinnufyritøkum.
Hetta undrar almikið.
Hví skal Vinnuhúsið sita hendur í favn og bíða, til onkur annar kemur í tankar um tey?
Hví ikki seta seg í samband við Dansk Industri, sum sera ofta skipar fyri framtaksferðum, har ið kongshúsið er spjótsoddur?
Útflutningsráðið undir Uttanríkisráðnum í Keypmannahavn er uppi í sama ella líknandi virksemi.
Kenni eg tey rætt, standa tey við opnum ørmum, um føroyingar venda sær tann vegin.
Tað ræður um at vera aktivur sjálvur.
At so fullveldisfólkatingsmaðurin hjá Javnaðarflokkinum nú brúkar henda einfalda spurning politiskt, er rein opportunisma.
Gestablídni fram um politikk
Drotningin kemur á vitjan í Føroyum sunnudagin, og ongin ivast í, at føroyingar – sum siður er – taka væl ímóti henni og fylgi hennara við væl kenda føroyska gestablídninum.
Tað hevði eisini sømt seg, at fjølmiðlar sum KVF og Sosialurin – um ikki annað – duga sær hógv og vanligan fólkaskikk.
Hennara Hátign, Margretha II., er eisini okkara drotning og harumframt ein ópolitiskur almennur gestur, og líka mikið hvat, ið vit annars halda um kongshúsið, ella hvønn politiskan lit vit hava, so er umráðandi, at føroyskt gestablídni er í hásæti.
Góða drotningavitjan!


text:
Lovið úr røttum kassa
Áheitan á politisku flokkarnar:
Politisku flokkarnir hava lagt sínar valskráir fram. Valevni og áhugabólkar hvør í sínum lag boða eisini frá, hvørji hjartamál teirra eru. Ynskini eru nógv, og lyftini uppaftur fleiri.
Bygdarráðsfundir verður fríggjakvøldið 23. august 2019.
Bygdarráðsfundurin, sum lýstur varð at verða mánadagin 26. august er framskundaður til fríggjakvøldið 23. august 2019 kl. 21:00.
Sumbiar Kommuna
Freistin at søkja um starv hjá Sumbiar Kommuna er longd
Søkt verður eftir einum røskum og ágrýtnum arbeiðsfólki at byrja sum skjótast.
Kortlegging við dronum
Umhvørvisstovan nýtir dronur at gera nýggj myndakort av øllum býum og bygdum í Føroyum.
Flogið verður í Sumba í tíðarskeiðnum 8. juli til 27. juli 2019.
Fundarfrásøgn frá bygdaráðsfundinum 13. juni 2019.
Fundarfrásøgn frá bygdaráðsfundinum 13. juni 2019,.er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 13. juni 2019.
Hesi mál verða viðgjørd á bygdarráðsfundi, tórsdagin tann, 13. juni 2019. kl. 19.30.
Sumbiar Kommuna


text:
Føroya Arbeiðsgevarafelag fegnast um, at høvuðsniðurstøðan í frágreiðingini, sum 13 fakfeløg hava latið gjørt um tað, tey kalla “óskipað viðurskifti í føroyska arbeiðsmarknaðinum”, júst er, at viðurskiftini eru meira skipað, enn søgur annars vilja vera við.
Á sáttmálaøkinum, sum Føroya Arbeiðsgevarafelag varar av, er einki serligt at finnast at, og hetta hevur eisini verið okkara greiða fatan.
Í frágreiðingini verður hetta vent til at vera í lagi “á pappírinum”, og so verður lagt upp til, at allir útlendingar fáa løn sum arbeiðarar heldur enn handverkarar. Og at hetta hendir, tí útlendingalógin er ov mild, og tí at arbeiðsgevarar melda útlendingarnar inn í skeivt fakfelag.
Til hetta er at siga, at í mun til fakfelagstilknýti, so er tað sama galdandi fyri útlendingar sum fyri føroyingar: tað er ikki limaskapurin í einum fakfelag, sum avger, hvørja løn viðkomandi fær. Tað, sum avger, hvørja løn ein løntakari skal hava, er innihaldið í starvinum og útbúgvingin hjá viðkomandi. At ein løntakari er limur í ávísum fakfelag, eigur tí ikki at ávirka lønina.
Nakað annað er, at ikki allar útlendskar handverkaraútbúgvingar verða góðkendar sum handverkaraútbúgvingar eftir virkandi skipan, og tí skal hesin parturin í frágreiðingini eisini takast við einum gran av salti.
Um okkurt er at fýlast á onkustaðni, skulu vit hava vælvirkandi skipanir, ið kunnu taka sær av hesum. Á lønar- og sáttmálaøkinum eru tað fakfeløg og arbeiðsgevarafeløg, sum eiga hesa uppgávu, og hesir partar hava vanliga eitt gott samstarv, tá avbjóðingar eru m.a. í mun til brot á sáttmálar. Føroya Arbeiðsgevarafelag hevur ikki fingið nakað mál inn, um at útlendingar verða skeivt løntir.
Tað er týdningarmikið, at ikki øll leypa á leistum og gera skeivar útleggingar av kanningini. Tí samanumtikið vísir kanningin júst, at tað er skil á føroyska arbeiðsmarknaðinum – bæði tá tað kemur til útlendingar og hotel- og matstovuvinnuna.


text:
18. apríl
18. apríl er dagur 108 í árinum í gregorianska kalendaranum (dagur 109 um skotár er). 257 dagar eru eftir av árinum.
HendingarRætta
- 1506 - Grundarsteinurin lagdur til Pæturskirkjuna í Vatikaninum í Rom.
- 1521 - Martin Luther vil ikki møta í Ríksdegnum í Worms at afturkalla ákærurnar ímóti kirkjuni.
- 1864 - Preusiskar og eysturríkskar herdeildir leggja á skansarnar við Dybbøl. Eftir at umleið 1700 mans eru falnir og særdir má danski herurin geva seg yvir, og alt Jylland verður hersett.
- 1906 - Ein jarðskjálvti, sum førir til nógvar eldsbrunar, leggur størsta partin av San Francisco í Kalifornia í oyði. Fleiri enn 1.000 fólk doyggja, og 28.000 hús leggjast í oyði.
- 1940 - Yrkjarapresturin Kaj Munk mælir í prædiku í Sønderborg til mótstøðu ímóti týska hersetingarvaldinum í Danmark.
- 1998 - Anders Fogh Rasmussen verður valdur til floksformman í Venstre.
- 2014 - Høgni Egilstoft Nielsen úr Sandavági vann FM í talvi bert 16 ára gamal. Tað gjørdist greitt, at hann hevði vunnið, longu tá eitt umfar var eftir, tí tá hevði hann 8 stig, meðan teir næstu eftir honum høvdu 6 stig. Hann er yngsti FM vinnari í talvi nakrantíð. Dagin eftir skrivaði hann artur føroyska talvsøgu, tá hann vann sín seinasta dyst og gjørdist tann higatil fyrsti og einasti, ið hevur vunnið FM í talvi við fullum stigatali.
FøðingarRætta
- 1918 - Gabriel Axel, danskur leikstjori (d. 2014)
- 1925 - Bob Hastings, amerikanskur sjonleikari (d. 2014)
- 1927 - Tadeusz Mazowiecki, polskur politikari (d. 2013)
- 1941 - Michael D. Higgins, irskur forseti.
- 1947 - James Woods, amerikanskur sjonleikari.
- 1953 - Rick Moranis, kanadiskur sjonleikari.
- 1956 - Eric Roberts, amerikanskur sjonleikari.
- 1971 - David Tennant, skotskur sjonleikari.
- 1976 - Melissa Joan Hart, amerikonsk sjonleikarinna.
- 1995 - Divock Origi, belgiskur fotboltsleikari.
AndlátRætta
- 1955 - Albert Einstein, týskur alisfrøðingur (f. 1879)
- 1974 - Marcel Pagnol, franskur rithovundur (f. 1895)
- 2002 - Thor Heyerdahl (f. 1914)


text:
Meingin við lívinum?
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Ein spurningurin, sum tíanverri ikki verður tikin í nóg stórum álvara á okkara leiðum!
Hví sigið eg tað? Vit eru eitt kristið samfelag, og skulu vit fylgja Jesu boðum í Matt 28, so hevði heimurin langt síðani verðið kristin. Kristin hevur jú sín uppruna í ápostlasøguna, har tey fyrstu kristnu fáa eyknevni eftir Kristus, tí at tey líktust Jesus. Hugsa teg um, hvussu nógv í Føroyum líkjast Jesus? Eg kenni ongan. Og eg eri uppvaksin í einari pínsakirkju (Victor Danielsen dummaði seg big time við at finna uppá heitið samkoma). Tann mest radikali kristnirættningurin í Føroyum. Pinsar tosa í tungum, prædikað tíggjund, grøðing o.s.fr. Men framvegis síggja vit ikki sjúkur grøddar, limir vaksa aftur, tey deyðu reisa upp. Jesus segði jú, at lærusveinarnir skuldu gera størri verk enn hann?! Hvat verður so av tí?
Lærdómur
Hyggja vit eftir (more…)


text:
Fyrsta Mósebók, kapittul 8
Flóðin linnar
v1
Tá mintist Guð Nóa og øll djórini og allan fenaðin, sum var við Nóa í ørkini; og Guð læt vind blása yvir jørðina, so at vatnið tók at minka;
v2
keldur frumhavsins og lúkur himinsins lótust aftur, og glopraregnið av himni lætti av.
v3
Og vatnið hvarv í hvørjum av jørðini og minkaði burtur eftir hundrað og fimmti døgum.
v4
Seytjanda dagin hins sjeynda mánaðar stóð ørkin á Árarats fjalli.
v5
Og vatnið minkaði so við og við alt fram at tíggjunda mánaði; og fyrsta dag hins tíggjunda mánaðar komu fjallatindarnir undan.
v6
Tá ið nú fjøruti dagar vóru umlidnir, læt Nóa upp gluggan, sum hann hevði gjørt á ørkina,
v7
og sendi ravn út; hann helt á at fljúgva aftur og fram, til vatnið tornaði av jørðini.
v8
Síðan slepti hann dúgvu út til at vita, um vatnið var farið av jørðini.
v9
Men tá ið hon ongan stað fann til at hvíla seg á, snúðist hon aftur til hansara í ørkina; tí at enn var vatn yvir allari jørðini; hann rætti tá hondina út og tók hana til sín inn í ørkina.
v10
Síðan bíðaði hann aftur aðrar sjey dagar og slepti aftur dúgvuni út úr ørkini.
v11
Móti kvøldi kom dúgvan aftur til hansara og hevði grønt oljuviðarblað í nevinum; tá skilti Nóa, at vatnið var farið av jørðini.
v12
Hann bíðaði tá aftur aðrar sjey dagar og slepti síðan dúgvuni út; men tá kom hon ikki aftur til hansara meira.
v13
Og á sætta hundraðasta og fyrsta aldursári Nóa, á fyrsta degi hins fyrsta mánaðar, var vatnið tornað av jørðini; tá tók hann takið av ørkini, leit um seg og sá, at jørðin var turr.
v14
Á tjúgunda og sjeynda degi í øðrum mánaði var jørðin turr.
Nóa fer úr ørkini
v15
Tá talaði Guð við Nóa og segði:
v16
«Far út úr ørkini, tú og kona tín og synir tínir og sonakonur tínar við tær;
v17
og hav út við tær øll djór, sum hjá tær eru, alt hold, bæði fuglar og fenað og øll skriðkykt, sum skríða á jørðini, til tess at tey mega yðja á jørðini og nørast og fjølgast á foldum!»
v18
Tá fór Nóa út og synir hans og kona hans og sonakonur við honum;
v19
øll villdjórini, allur fenaður og allir fuglar og alt skriðkykt, ið skríður á jørðini, hvørt eftir sínum kyni, fór út úr ørkini.
Hann ofrar; fyrijáttan Harrans
v20
Tá reisti Nóa Harranum altar og tók av øllum reinum djórum og øllum reinum fuglum og ofraði brennioffur á altarinum.
v21
Men tá ið Harrin kendi góðan royk, segði hann við sjálvan seg: «Eg vil ikki aftur banna jørðina mannanna vegna; tí at hjarta mansins stundar á tað illa alt frá ungdómi hans; eg vil ongantíð aftur deyða alt, sum livir, eins og eg nú havi gjørt.
v22
Meðan jørðin stendur, skal sáðtíð og heystingartíð, frost og hiti, summar og vetur, dagur og nátt ikki svitast.»


text:
Terje B. Vestergaard setur fyrispurning um innkomuvegin í Runavík
Politikkur15-11-2019 - 16:36 - Jóanis Albert Nielsen
Terji B. Vestergaard, løgtingsmaður fyri Sjálvstýri setur fyrispurningur um Fjørðuvegin í Runavík og trupulleikar við ferðslu tá Skálafjarðartunnlin letur upp fyri almennari ferðslu, settur landsstýrismanninum í samferðslumálum. Jørgin Niclasen (at svara skrivliga eftir TS § 52a)
1.Hevur landsstýrismaðurin ætlanir um at leggja málið: løgtingsmál nr. 142/2018: Uppskot til løgtingslóg um nýggjan Fjøruveg í Runavík fram á Ting av nýggjum?
2.Um ikki, hvussu ætlar landstýrismaðurin at loysa avbjóðingina við innkomuvegnum í Runavík.
3.Hvussu nógvan pening ætlar landstýrismaðurin at seta av til verkætlanina á fíggjarlógini 2020 og tey næstu árini?
4.Hvat metir landstýrismaðurin at samlaði kostnaðurin verður fyri landskassan av samlaðu verkætlanini?
5.Ætlar landstýrismaðurin at líkastilla komunurnar báðumegin tunnilsmunnarnar viðv. almenna partinum?
6.Nær kann hugsast at arbeiði byrjar?
Viðmerkingar:
Landsstýrismaðurin í samferðslumálum í undanfarnu samgongu, dagfestur og undirskrivar uppskotið, løgtingsmál nr. 142/2018: Uppskot til løgtingslóg um nýggjan Fjøruveg í Runavík, tann 28. februar 2019, og leggur máli fyri Tingi.
Uppskotið verður viðgjørd á tingfundi hósdagin 14. mars 2019. Uppskotið kom ikki aftur úr nevnd, og fall tí burtur.
Um talan er um tilætla drál er ikki til at vita, men á heimasíðuni hjá Løgtinginum stendur:“Málið fall burtur sambært stýriskipanarlógini § 15, stk. 3, tí málið ikki var liðugt viðgjørt tá tingsetan endaði”.Málið er blivið viðgjørt, saman við avvarðandi pørtum, á fíggjarnevndarfundum hósdagin 21 mars, og týsdagin 9 apríl.
Allir partar eru væl og virðiliga kunnaðir um at málið hevur serstakan skund.
Ferðslan í Runavík og har um leiðir er nógv vaksin seinastu árini. Í 2020 letur Eysturoyartunnlin upp fyri ferðslu, sum merkir, at Runavík verður ein av høvuðsfarleiðunum landsins.
Um ruðuleiki ikki skal valda í ferðsluni frá Skálafjarðartunlinum er neyðugt at arbeiði uppá vegagerðina byrjar alt fyri eitt.
Hetta er orsøkin til omanfyri standandi fyrispurningar.
Á Løgtingi, tann 14. november 2019
Terje B. Vestergaard,
løgtingsmaður


text:
Høsnarungarestir á steikipannuna
Tað er neyvan bara hjá okkum, at høsnarungi ofta er eftir frá sunnudagsdøgurðanum. Við hesum rættinum fært tú brúkt restirnar og har við gjørt ein lættan og leskiligan rætt.
Høsnarungin og søteplini eru týdningamiklastu rávørurnar í hesum rættinum, men eigur tú ikki søtepli inni, sober til at verða kreativ/ur við øðrum tilfari. Minst bara altíð til at smakka til, áðrenn tú borðreiðir.
Tilfar til 4 persónar
4 søtepli
Olju
Restir av høsnarunga (svarar til 3-4 bringur)
3 pungar av hvítleyki
1-2 leykir
2 leim
200 g av svørtum bønum
Cherrytomatir
Frískt koriander
Frískt persillu
Krydda við salti, pipari, oregano og kili
Arbeiðsháttur
- Flys søteplini og sker tey í terningar
- Steik tey á pannuni við olju í 5 minuttir
- Sker høsnarungastykkini í smærri bitar og steik teir á pannuni saman við hvítleykinum
- Koyr síðani leykin og tomatirnar á pannuna og steik í 4 minuttir
- Til seinast koyrir tú kókaðu bønirnar á pannuna saman við koriander og persillu
Nú er bert eftir at smakka rættin til við kriddaríum, áðrenn tú borðreiðir.
Prei
Um tær dámar sterkar rættir, so riggar tað væl at koyra frískt kili í rættin.


text:
Sjokulátakøkan hjá SukurSøtt
Eg vísa tykkum hesa lekkru og løttu dessertirna, ið hóskar seg sera væl til hugnaligu bindiklubbakvøldini. Og hesa ferð verður ikki spart upp á tað søta!
Dessertin er løtt at gera og ein fragd fyri eygað. Lat okkum herja á!
Tilfar til eina runda køku við diametur á 16-20 cm
2 dl mjøl
2 dl sukur
1,5 dl kakaopulvur
1 tsk bakipulvur
1 tsk natron
eitt sindur av salti
1 dl mjólk
0,5 dl olju
1 egg
2 tsk vaniljusukur
1 dl kókað vatn
Tilfar til smørkrem
170 g smør
325 g flormelis
65 g kakao
1 tsk vaniljusukur
1/2 dl mjólk
Soleiðis gert tú
- Set ovnin á 175° og smyr formin við smøri.
- Byrja við at koyra mjøl, sukur, kakaopulvur, bakipulvur, natron, vaniljusukur og salt í ein bolla og rør tað væl saman. Koyr síðani mjólk, olju og egg í mjølblandið, og píska væl. Enda við at koyra kókandi vatnið í blandið, og píska við høgari ferð.
- Koyr nú deiggið í formin og baka mitt í ovninum í 30-35 minuttir.
- Fyri at vera vís í, at køkan er bakað, kanst tú trýsta ein knív mitt í køkuna. Tá knívurin kemur reinur úr, er køkan bakað. Lat køkuna kólna í forminum í 10 minuttir. Tak hana síðani úr og set hana á kølna á einari rist.
- Nú skulu vit gera smørkremið.
- Píska smør og flormelis væl saman, so ongir klumpar eru. Koyr síðani restina av tilfarinum í og píska væl. Smyr nú smørkremið oman yvir alla køkuna.
Prei
Eg havi prýtt køkuna við rivnari sjokulátu og bláberum, men hetta kann saktans skiftast út við okkurt annað.


text:
Fyrr í hesum mánaðinum var U19 landsliðið hjá dreingjum til Federations Cup í Lettlandi, har talan gjørdist um tap ímóti Lettlandi, Ukraina og Makedónia.
Hetta var liður í fyrireikingunum til EM-undakappingina, ið byrjar um tvær vikur. Føroyska liðið skal til Írlands, har sterk mótstøða bíðar. Í gjárkvøldið varð hópurin kunngjørdur.
Jógvan Martin Olsen hevur tikið somu 18 leikarar út, ið vóru í Lettlandi. Talan er um seks leikarar, ið spæla uttanlanda, og fleiri ið hava fitt av royndum frá bestu og næstbestu deildini í Føroyum.
Føroyski hópurin:
Bjarti Vitalis Mørk, HB
Stefan Radosavljevic, TB/FCS/Royn
Bárður á Reynatrøð, Víkingur
Sølvi Sigvardsen, NSÍ
Sjúrður Pauli Nielsen, NSÍ
Óli Eyðsteinsson Poulsen, KÍ
Jonn Johannessen, KÍ
Magnus Holm Jacobsen, FCFP (POR)
Dann Fróðason, 07 Vestur
Steffan Løkin, NSÍ
Filip í Liða, AB
Bartal S. Petersen, AB
Andrias Edmundsson, Sunderland (ENG)
Lukas Grenaa Giessing, FC Midtjylland (DEN)
Hanus Sørensen, FC Midtjylland (DEN)
Símun Sólheim, HB
Elias El Moustage, Thisted FC (DEN)
Victor Emil Boje Henriksen, Hvidovre (DEN)
Skráin
10. okt. Holland – Føroyar
13. okt. Írland – Føroyar
16. okt. Føroyar – Bosnia-Hersigovina


text:
01. august 2019
Valplakatir mugu ikki vera til ampa
Løgtingsval varð skrivað út á ólavsøku og nú eru valevni farin at heingja skelti og vallyfti uppá húsaveggir og framvið vegum, har nógv ferðsla er. Fyrstu plakatirnar eru komnar upp at hanga og tær fyrstu eru eisini dotnar niðuraftur.
Tórshavnar kommuna heitir á øll valevni um at gera sítt til, at valplakatir ikki eru til ampa fyri borgarar, ferðslu og umhvørvið.
Tey, sum heingja plakatir upp, hava saman við valevnunum skyldu til at taka tær - og tað, sum tær eru uppsettar við - niðuraftur. Hetta skal gerast, so skjótt valið er av, og í seinasta lagi dagin eftir valið.
Ráðið fyri ferðslutrygd hevur hesi góðu ráð til tey, sum heingja plakatir upp:
· Valplakatirnar mugu ikki vera til ampa fyri ferðsluna, órógva útsýnisviðurskiftini á vegnum, ella fjala ferðsluskelti.
· Valplakatir eiga ikki at verða settar í rundkoyringum og á ferðsluoyggjum.
· Heingið ikki valplakatir á steyrar við ferðsluskeltum, ella aðrari góðkendari ferðslumerking.
· Valplakatir kunnu heingjast á lyktasteyrar ella annan útbúnað, sum er gjørdur til endamálið.
· Heingið valplakatirnar minst 2,3 m yvir gongu- ella súkklubreyt og minst 0,5m frá vegjaðara.
· Festið plakatirnar forsvarliga á veðurdyggar plátur og á ein slíkan hátt, at tær ikki gera skaða á lyktasteyrar, garðar o.a.


text:
Orð og lag: John H. Stockton
Týtt: Victor Danielsen
1. Kom, hvør ein sorgfull sál, og trúgv!
Hjá Gudi náði er,
og Jesus skal tær geva frið,
hann kærleik til tín ber.
Niðurlag:
Lít bert á hann, lít bert á hann,
lít bert á hann nú!
Hann teg frelsir, hann teg frelsir,
hann teg frelsir nú.
2. Tí Jesus læt sítt dýra blóð
at frelsa hvønn og ein;
kom, í tí keldu tváa tær,
og sál tín verður rein!
3. Ja, hann er eina vegurin
til hvílu fyri teg,
og lívið býður hann tær her
við trúgv, við trúgv á seg.
4. Hví ivast tú? Man náði hans
til tín ei røkka við,
og hevur offurdeyði hans
til tín ei vunnið frið!


text:
Skúlablaðið: - Fíggjarmálaráðið hevur umdoypt lønardeildina til starvsfólkadeildin. Hetta er tekin um vilja til at hugsa almenna arbeiðsmarknaðin størri enn bara ein spurning um løn. Hetta er at fegnast um, tí sáttmálarnir innihalda nógv meira enn løn, og harumframt er ein partur av arbeiðsmarknaðinum skipaður í lóg, sum áður var skipaður í sáttmála.
Fakfeløgini eiga at taka positivt ímóti útspælinum hjá samgonguni, men skulu sjálvandi gera sítt heimaarbeiði. Eg vil her koma við nøkrum tankum um okkurt av tí, sum ikki fyllir so nógv í tí dagligu umsitingini av sáttmálum og arbeiðsviðurskiftum. Tað er hóskandi, tá man kortini endurskoðar sáttmálar og mannagongdir o.a. at hugsa hetta inn í eina størri heild, skrivar Eyðun Jakobsen, cand.merc og starvsfólk á Hagstovuni.
Um tú veitst okkurt, sum VP ikki veit - skriva so til vp@vp.fo


text:
Desember, 2019
Ley14Des16:0017:00FeaturedDreingjakórið undir BrúnniLjósu røddirnar runda 2016:00 - 17:00 Aulan í Finsen
Um tiltak
Ljósu røddirnar runda 20 Dreingjakórið undir Brúnni fyllir 20 ár og heldur fagnaðarkonsert í Finsen hin 14. í jólamánaðinum kl. 16. Í eini sjónvarpsupptøku fyrst í øldini segði
Um tiltak
Ljósu røddirnar runda 20
Dreingjakórið undir Brúnni fyllir 20 ár og heldur fagnaðarkonsert í Finsen hin 14. í jólamánaðinum kl. 16.
Í eini sjónvarpsupptøku fyrst í øldini segði kona stovnarans soleiðis um dreingir og sang, ”Ofta er tað trupult at fáa dreingir at syngja, og tað er so stutt tíð, teir hava hesa ljósu røddina. So tit dreingir, trínið fram úr krókunum og syngið, meðan tit hava hesa ljósu vøkru røddina!“. Og sigast má, fleiri ættarlið av dreingjum hava trinið fram úr krókunum og sungið, síðan at Eli Smith stovnaði kórið í býlinginum undir Brúnni í 1999.
Kórið er sjálvboðið arbeiði við dreingjum í skúlaaldri, sum hvørt heyst venja eina fjølbroytta sangskrá av bæði verðsligum og andligum sangum, á bæði føroyskum og øðrum tungumálum. Tað er ein glaður familjustemmningur rundan um dreingirnar, ein blanding av grannum undir Brúnni, foreldrum og sosialt áhugaðum frítíðartónleikarum.
Og nú hesi jólini eru øll aftur vælkomin at hoyra dreingirnar syngja til 20 ára hátíðarhaldið í Finsen leygardagin 14. Desember kl. 16:00. Nevnast kann, at aftan fyri dreingirnar koma nú eisini fyrrverandi dreingjakórsangarar at syngja tenor og bass, og verða eisini myndir vístar frá tíðarskeiðinum 1999-2019.
Ókeypis atgongd, kakao og jólate við tilhoyri.
Nær
(Leygardag) 16:00 - 17:00
Hvar
Aulan í Finsen


text:
HB-húsið
Veitsla, skeið ella...?
- Í vøkrum og friðarligum umhvørvi í Gundadali
við góðum parkeringsmøguleikum
Tvær stórar hallir, 120 fólk í erva og 250 fólk í neðra
- umframt stórur, góður køkur og kantina
Sera sámuligir útleiguprísir
Tað er einki at bíða við...
Turið Láadal Sejersdóttir tekur sær av útleigan av HB-húsinum.
Turið kann røkkast á 781904 ella t-post hb(kurla)hb.fo
HAVNAR BÓLTFELAG
Gundadalur | P.O. Box 1333 | FO-110 Tórshavn | Faroe Islands | Tel +298 781904 | hb@hb.fo
Zircon - This is a contributing Drupal Theme
Design by WeebPal
.


text:
Skrivað hevur: Heiðrun Hammer Erlingsson
Millum ung í Føroyum er tað ikki sjáldsamt at droyma um ta stóru verð, og hvussu tað man vera, at búleikast har úti.
Vit skilja nokk øll í ein mun ella annan hesar dreymar um at sleppa út í heimin, men hvussu er við hesum dreymum, tá teir gerast veruleiki?
Tað finnast fleiri felagskapir í Føroyum, ið gera tað møguligt fyri ung at ferðast út í heimin og læra um aðrar mentanir. Flestu føroyingar kenna til eftirskúlar í Danmark, men tað ber eisini til at fara longur út í heim og veruliga uppliva mentanina í tí landinum saman við einari lokalari familju. Millum annað eru felagskapirnir AFS og Youth Rotary, ið loyva tær at uppliva 3-6 mánaðar ella 1 ár sum skiftisnæmingur, tá ið tú er millum 15 og 18 ár. Einasta kravið er, at tú hevur lokið fólkaskúlan.
Tær báðar Elisabet Rasmussen og Marianna Johannesen hava verið skiftisnæmingar hetta farna árið. Tær vita, hvussu tað kennist at hava ein dreym um at sleppa út í heim, og samanborið við nógv onnur á teirra aldri hava tær gjørt dreymin til veruleika.
Marianna er 17 ára gomul og er av Skála, og Elisabet er 16 ára gomul og er av Argjum.
Hvussu var títt ár sum skiftisnæmingur?
Marianna: Eg var skiftisnæmingur í Kosta Rika, eitt ótrúliga vakurt land! Eg var so heppin at fáa eina fantastiska familju, ið gjørdi árið hjá mær heilt ótrúligt.
Eg saknaði sjálvandi vinir og familju øgiliga nógv, men tíðin gekk ógvuliga skjótt. Tí royndi eg at fokusera meira upp á familju og vinir í Kosta Rika og njóta tíðina, eg hevði har so nógv sum gjørligt, og tað gjørdi eg.
Elisabet: Eg var á AFS í USA frá August 2017 til Juni 2018. Mítt ár sum skiftisnæmingur var akkurát sum ein rusjibani. Har vóru niðurtúrar og sjálvandi eisini nógvir upptúrar. Eg upplivdi sera nógv spennandi, sum hevur ment meg og gjørt meg meira sjálvstøðuga.
Eg búði í einum lítlum býi, ið eitur Cibolo, sum liggur í statinum Texas. Har gekk eg í High School, sophomore year. Tað svarar til 2. árið av miðnámi. Teir fyrstu 2 mánaðirnir var eg sera óheldig og mátti tí skifta familju og skúla tvær ferðir.
Eftir tað kom eg til eina fantastiska fitta familju og góðan skúla, har eg møtti nógvum vinfólkum og fekk eitt fantastiskt ár víðari.
Hevur hetta árið broytt teg?
Marianna: Ja, uppá tann mátan at eg eri blivin meira búgvin, og eg havi lært at virðismeta alt, eg havi, nógv meir.
Elisabet: Eg veit ikki um tað hevur broytt meg, men tað hevur uttan iva ment meg.
Hevur tú lært nakað um Føroyar og títt lív í Føroyum meðan tú var vekk?
Marianna: Ja, eg havi lært nógv um Føroyar. Eg fekk nógvar spurningar um Føroyar, hvussu vit liva her, hvat vit eta og so víðari. Ofta varð eg noydd at senda mammu eini boð at spyrja hana um ting, sum eg sjálv ikki visti.
Marianna nevnir eisini, at hon ikki bara lærdi nógv um Føroyar men eisini um seg sjálva.
- Eingin í Kosta Rika kendi meg, tað var ótrúliga lekkurt. Eg slapp at byrja heilt av nýggjum og vera tann, eg vildi vera. Eg haldi, hetta hevur ført við sær, at eg bæði kenni meg sjálva betur, og eri blívin meira búgvin.
Elisabet: Meðan eg var burtur, lærdi eg, at Føroyar er eitt sera trygt stað. Eg varnaðist, hvussu lætt tað er, at ferðast runt í Føroyum.
Eisini lærir man, at seta prís upp á ymiskt í Føroyum, sum man ikki hevur sett prís uppá áður. Millum annað fríheitina, sum vit hava her í Føroyum. Hana taki eg ikki fyri givið longur.
Hvussu var at koma aftur?
Marianna: Tað var løgið mín fyrsta dag heima, men annars kendist tað, sum eg var vaknað úr einum dreymi. Sum um at allar mínar upplivingar og øll fólkini, eg hevði møtt í Kosta Rika, bara vóru uppspunnin í mínum egna høvdi.
Alt í Føroyum var júst, sum tað altíð hevði verið. Men eg havi lært at virðismeta bæði familju, vinir og alt, sum eg havi her í Føroyum. Eg visti hvussu gott, vit veruliga hava tað her heima.
Elisabet: AFS ávarar teg og ger teg klára at koma heim aftur, also um kultursjokk o.a. Tó føldi eg ikki, at tað var sera nógv broytt, tá ið eg kom heim aftur til Føroya.
Eg bleiv ikki ordiliga skuffað, men tað var onki sera áhugavert í Føroyum.
Nú er meira enn ein mánaði farin, síðani tú kom aftur. Ávirkar tað teg enn?
Marianna: Tað hevur verið eitt tað besta, stuttligasta og harðasta upplivilsi nakrantíð, og eg vænti, at tað skal ógvuliga nógv til, áðrenn eg fari at gloyma tað.
Enn er ikki ein dagur farin, har eg ikki hugsi um familju og vinir í Kosta Rika. Hóast Kosta Rika er eitt ógvuliga deiligt land, hevði eg ikki tíma at búð har permanent.
Eg kann viðurkenna tað, at mær dámar betur at búgva í Føroyum. Hetta fer vist altíð at vera mítt heim, men tó vildi eg havt míni nærmastu í Kosta Rika við mær her í Føroyum.
Elisabet: Mítt AFS upplivilsi fer altíð at vera ein stórur partur av mínum livi. Eg fekk eitt fantastiskt ár, sum eg aldrin fari at gloyma.
Tað er sum eitt lív í einum ári, og ikki eitt ár í lívinum.
Spurd um henni dámar betur at búgva í USA ella í Føroyum, svarar hon:
Nú havi eg roynt at búð eitt ár í USA, men mær dámar sera væl at vera her heima.
Kennist tað sum eitt "step back" at koma aftur til Føroyar?
Marianna: Eg føli tað meir sum ein nýggjan og spennandi kapittul. Man byrjar av nýggjum, tá man fer avstað, men eisini tá man kemur aftur til Føroyar, haldi eg.
Eg eri í hvussu so er spent uppá student og alt tað nýggja, sum lívið hevur at bjóða nú.
Elisabet: Eg haldi avgjørt, at tað kenst sum ‘ein nýggjur kapittul’, av tí at eg nú havi ment meg sera nógv.
Eg byrji eisini á Glasi nú, so tað verður avgjørt spennandi.


text:
So eru vit triathletar eisini komnir upp á pláss á Rhodos, um enn tað var eitt sindur kaotiskt í nátt. Vóru ikki í íbúðunum fyrr enn kl 05:30 lokala tíð, av tí at trupulleikar vóru hjá teimum lokalu at finna fram. Men nú hava vit so sovið og etið, og so er tað so rímiliga gloymt 🙂
Her er steikjandi heitt ! Um tit fyristilla tykkum at ljósið er so bjart sum í einum solarium, og onkur so fønar tykkum um allan kroppin samstundis, við luft sum er tilsett onkrum undarligum kryddaríi, so er tað nøkulunda fornemilsið. Man lærir skjótt at ganga spakuliga, fyri ikki at fara at postsveitta.
Kona Evald hevði tosað við onkran lokalan í gjár, sum segði at hitin í síðstu viku (46 hitastig) var tað heitasta sum her hevði verið í 100 ár. So vita vit tað. Men veðurvánirnar eru tíbetur at varmin skal fara niður aftur á tær 30 áðrenn leikirnar. Á hesum svalliga kontórinum sum eg eri beint nú, eru 32 gradir við air conditioning.
Nei, alt er ikki heilt klárt enn, og heldur ikki perfekt. Jon Bjarnason berjist fyri at fáa sóltak yvir svimjararnar, og Høgni stúrir fyri at svimja 1500 metrar á bana 8, av tí at rákið í hylinum er so kraftigt at hann hevur trupulleikar við ikki at reka av bananum. Borðtennisspælararnir hava uppdagað at tey ikki hava fingið air conditioning í høllini sum ætlað, men varmablásarar i staðin (latið okkum vóna at teir kunnu vendast til at blása kulda, onkunsvegna).
Kranavatnið er lunkað her, av hitanum. Man skal koyra tað í køliskapið fyri at fáa
heitt [Bartal: kalt?] vatn. Vit keypa sjálvsagt yvirhøvur vatn á fløsku, og kóka kranavatnið til kaffi. Tad smakkar annars fínt.
Ná eg má renna. Vit fara yvir á hotellið hjá føringunum nú eftir súkklunum hjá triathletunum, og so skulu teir súkkla heim áðrenn tað verður myrkt. Vit hava leigað ein bil til at koyra runt við, so tað gongur fínt. Eg skrivi hetta frá kontorinum hjá tí sum útleigar okkum íbúðir, og vænti at kunna gera tað nógv næstu dagarnar; so tit frætta nokk meira seinni 🙂
Bartal, vinarliga rætta tú tekstin her til føroyskar stavir, um tú hevur tíð.
Við ítrottarkvøðu
Rókur


text:
Munnligur fyrispurningur settur Eyðgunn Samuelsen, landsstýriskvinnu í almannamálum
-Hvat heldur landsstýriskvinnan um uppskotið frá MEGD at seta eitt talsfólk fyri brekøkið í Føroyum?
– Hvørji eru týdningarmestu tingini, ið eiga at verða framd í næstum, fyri at javnseta rættindi og møguleikar hjá øllum borgarum?
Viðmerkingar
Í 2009 skrivaði Føroya Landsstýri undir sáttmála við Sameindu Tjóðir um rættindi hjá einstaklingum, ið bera brek. Endamálið við avtaluni er, at Føroyar skulu verða eitt gott land at búgva í hjá øllum, ið bera brek.
Grein 33 í sáttmálanum ásetir, at Føroya Landsstýri skal tryggja, at fólk, ið bera brek fáa tey rættindi, ið eru ásett í sáttmálanum.
Herfyri vísti MEGD á tørvin á at skipa eitt óheft eftirlit, og mælir meginfelagið til, at eitt talsfólk verður sett fyri økið. Í tíðindaskrivi verður víst til slíka skipan í Grønlandi, og skrivar MEGD m.a.:” Endamálið við talsmanninum er at menna eina skipan, sum er politisk óheft við einum sterkum mandati og breiðum serkunnleika, sum kann koma við tilmælum, sum styrkja kor teirra, ið bera brek. Eindin hevur serkøna vitan um bæði ástøði og praksis í mun til tjóða og altjóða mál.
Talsmaðurin virkar við støði í lóg um talsmann á brekøkinum og við støði í ST-sáttmálanum um rættindi hjá einstaklingum, ið bera brek. Uppgávan hjá talsmanninum er fyrst og fremst at tryggja, at fólk, ið bera brek, kenna síni rættindi og at hesi rættindi gerast veruleiki í gerandisdegnum. Eisini upplýsir talsmaðurin um møguleika at kæra.
Talsmaðurin virkar sum ráðgevi og vegleiðari hjá almennum og privatum stovnum, hann skal tryggja at alt lógarverk byggir á ST-sáttmálan, savnar inn hagtøl og gevur víðari vitan um støðuna hjá teimum, ið bera brek. Javnan vísir talsmaðurin alment á ítøkilig tiltøk, sum kunnu betra um umstøðurnar hjá teimum, ið bera brek.
Talsmaðurin samstarvar við myndugleikar, stovnar og feløgini á brekøkinum, tó tekur hann sær ikki av persónsmálum. Hann hevur myndugleika at úttala seg alment. Dentur verður lagdur á, at øll kunnu venda sær til talsmannin, og persónar við breki hava fremstu raðfesting.”
Í samgonguskjalinum stendur: “Øllum borgarum skulu tryggjast javnrættindi. Hvør einstakur skal eiga møguleikan at smíða sær eitt eydnuríkt lív eftir egnum huga og evnum og at taka lut og ábyrgd í samfelagnum.” Eitt talsfólk fyri brekøkið kundi sett ferð á at røkka hesum málinum.
Tórshavn 11. februar 2019
Bjørt Samuelsen
løgtingskvinna


text:
“Gott uppskot, men vit taka ikki undir við tí, tí landsstýrið arbeiðir við málinum”.
Næstan hvørja ferð, Tjóðveldi legði uppskot fram seinasta valskeið, hoyrdist hendan sama svadan frá samgonguni.
Men hvat hendir eins ofta? Jú, so leggur samgongan sama uppskot fram aftur – og tá verður tað samtykt. Og tað gleðast vit um, tí tað eigur ikki at snúgva seg um, hvør fær heiðurin, men at vit gera tað rætta. Men nú tað stundar til val, er kanska gott at minna fólk á nakað av tí, Tjóðveldi fekk broytt seinasta valskeið, hóast eina høgravenda sambandssamgongu.
Her eru nøkur dømi
Nýggjur fiskivinnupolitikkur
Tjóðveldi hevur seinastu 10 árini havt ein greiðan fiskivinnupolitikk, sum staðfestir, at fiskurin er ogn landsins og at tey sum sleppa at fiska hann, so ella so skulu gjalda fyri tann serrættin. Hesi aðalmál eru nú vorðin politikkurin hjá so at siga øllum flokkum uttan Fólkaflokkinum. Hendan hugburðsbroyting er ein av teimum heilt stóru sigrunum. Enn vantar stóra takið at fremja politikkin í verki, men tíðin er búgvin og nú fara broytingarnar at koma.
At flyta KT-skipanirnar hjá bankunum aftur til Føroya
Um nakar, hava Høgni Hoydal og Tjóðveldi gingið á odda seinastu 10 árini við at vísa á, hvussu týðandi tað er, at bankarnir keypa sínar kt-tænastur her og ikki útveita hesa týðandi tænastu til útlandið. Nú taka allir flokkar undir við hesum, og uppskot er samtykt, ið skal kanna kostnaðin av og møguleikarnar fyri at flyta kt-tænasturnar heimaftur.
Fólkavøkstur
Tjóðveldi fór í 2011 til val uppá at vit skulu hava fólkavøkstur. Tað var gjørt nógv gjøldur burtur úr hesum veruleikafjara valagni. Men, men – hetta mál hevur síðan verið ovast á politiska breddanum hjá øllum flokkum og Landsstýrið setti arbeiðsbólk at greina hvat kann gerast. Í 2013 kom álitið “Fólkaflyting og fólkavøkstur” við 37 ítøkiligum tilmælum um, hvussu viðurskiftini kunnu bøtast, til tess at fáa fólk at støðast og flyta aftur til Føroya.
Undirsjóvartunnlar
Uttan at smæðast taka vit okkum heiðurin av, at undirsjóvartunnlarnir komu aftur á beint: Á føroyskar hendur – at byggja, eiga og reka. Tunnlarnir verða nú bygdir eftir tí leisti, sum Tjóðveldi frá byrjan legði fram við Bjørt Samuelsen sum vinnumálaráðharra í 2008.
Filmsgrunnur
Tvær ferðir er uppskot lagt fram um filmsgrunn: Uppskotið hjá Tjóðveldi um filmsgrunn vórðu feld, seinni kom landsstýrið sjálvt við pengum til ein filmsgrunn. Okkara uppskot um at orða politikk fyri filmsvinnu varð samtykt, men umorðað. Nú er arbeiðsbólkur settur at orða politikk fyri kreativar vinnur.
Fátækramark
Okkara uppskot var felt, men seinni kom landsstýrið sjálvt við uppskoti um at áseta fátækramark, ið nú er samtykt.
Grindalógin
Okkara uppskot um at áleggja landsstýrinum at gera lóg, ið gjørdi tað lættari at steðga áganginum hjá Sea Shephard varð samtykt og lógin er sett í gildi.
Bíligar almennar og lestrar/lærlingabústaðir
Tjóðveldi stríddist harðliga í 2011 fyri at seta á stovn Húsalánsgrunnin (nú Bústaðir) aftur, fyri at fáa ferð á almennan bústaðarmarknað. Tríggjar ferðir hesa seinastu tingsetuna hevur Tjóðveldi lagt uppskot fram um at byggja lestrar- og lærlingabústaðir. Landsstýrið tók mvg av bygging hjá Bústøðum. Tað fer at hjálpa, men enn er ikki komið á mál, tí enn eru ongar næmingabústaðir bygdar.
Fróðskaparsetrið kann tilnevna heiðursdoktorar
Andstøðan fekk broyting inn í lógina um Setrið, soleiðis at tey kunnu tilnevna heiðursdoktorar. Hendan møguleika brúkti Setrið fyrstu ferð á 50 ára hátíðarhaldinum várið 2015.
Føroyskt mál inn í teldur og samskiftismiðlar
Eitt av fáu uppskotum okkara, ið varð samtykt. Tó er ikki nógv hent frá Mentamálaráðsins síðu á hesum øki.
Longt barnsburðarfarloyvi
Eftir fleri uppskotum frá Tjóðveldi kom Landsstýrið loksins við longdari barsilsskipan og barsilsgrunninum.
Umframt kann nevnast: Á vári 2010 løgdu vit uppskot fram um eina spildurnýggja náttúruverndarlóg. Vit hava verið jarnbrot fyri at fáa sett barnaumboð, at hækka fólkapensjónina, fáa Fountain hús sett á stovn, at strandfarðaskipini skulu sigla allar dagar í árinum, og okkara uppskot um at orða eina visjón og menningarætlan fyri Sjúkrahúsverk Føroya varð samtykt og Karsten Hansen hevur sett hetta arbeiðið í gongd.
Ongin ger nakað einsamallur, als ikki í politikki, og tað ger Tjóðveldi sjálvsagt heldur ikki. Men uttan at taka nakað frá nøkrum, eru vit fegin og errin av øllum hesum mongu málum, vit hava flutt rætta vegin í føroyska samfelagnum.
Hetta er tekin um, at vit hava verið málrættað og virkin í andstøðu, og tí hava vit fingið nógv av skafti. Hugsið tykkum so, hvussu nógv kann koma burturúr, tá Tjóðveldi kemur í samgongu! Um veljarin gevur flokkinum álit á valinum 1. september, skal ongin ivast í, at flokkurin við fullum huga fer at bretta upp um armar og fremja mongu óloystu málini, ið liggja og bíða.
23. august 2015
Gunvør Balle


text:
Vil geva øllum føroyingum CPR-nummar
Norðlýsið á Christiansborg: Eitt av teimum málunum ið Edmund Joensen vil arbeiða fyri á Fólkatingið, er at geva øllum føroyingunum eitt CPR-nummar.
Hetta er fjórðu ferð at Edmund Joensen tekur sætið á Fólkatingið. Eitt av teimum málunum ið royndi politikkarin úr Sambandsflokkinum ætlar sær í holt við hesaferð, er at geva øllum føroyingum eitt CPR-nummar.
Nógvir fyrimunir við CPR-nummar
Edmund vísir á, at tað serliga eru skúlanæmingar, fólk undir sjúkraviðgerð og onnur ið flyta ið millum londini, ið vilja merkja ágóðan av at fáa eitt CPR-nummar.
- Tað vil gera øll tingini nógv meira smidligari, um man hevur somu skipan í Føroyum, sum er galdandi í Danmark, sigur Edmund Joensen millum annað.
Síggj eitt brot úr samrøðuni við Edmund niðanfyri.


text:
Vegleiðing um mvg
Mvg-uppgerðin liggur klár at fylla út ein mánað og 10 dagar áðrenn síðstu innlatingarfreist. Hevur tú latið inn áður, dagfør so við røttum tølum og lat inn, eisini um upphæddin er 0. Trýst á spurnarteknið út fyri hvønn teig og fá frágreiðing um viðkomandi evni.
Yvirlit yvir mvg-uppgerðir, sum virkið hevur latið inn í ár. Til at síggja eldri uppgerðir, vel tíðarskeið og trýst á "Vís". Leitingin er avmarkað til 2 ár í senn.
Til ber at rætta í innlatnum mvg-uppgerðum.
Yvirlit yvir mvg-uppgerðir, sum liggja klárar at gjalda, men ikki eru innlatnar.
Øll virkir, ið eru skrásett sambært mvg-lógini, skulu føra roknskap yvir keyp og sølu av vørum og tænastum, so at tey kunnu gera upp tað meirvirðisgjald, sum skal rindast TAKS.
Virkir skulu gera upp mvg-skyldiga sølu fyri hvørt avgjaldstíðarskeið. Bókhaldið í einum avgjaldstíðarskeiði skal fevna um sølu av vørum og tænastum og um úttøku til eginnýtslu hjá handhava ella til starvsfólk, umboðan o.a. í tíðarskeiðnum.
Virkir skulu kunna skjalprógva mvg, ið er drigið frá sum keyps-mvg. Hetta kann gerast við faktura ella avrokningarskjali. Fyri vørur, sum virkir hava innflutt, verður tollrokningin frá TAKS nýtt sum skjalprógv.
Mvg-uppgerðir skulu latast inn fýra ferðir um árið, ein pr. ársfjórðing.
Innlatingarfreistir
Fyri 1. ársfjórðing (januar-februar-mars) er innlatingarfreistin 10. mai
Fyri 2. ársfjórðing (apríl-mai-juni) er innlatingarfreistin 10. august
Fyri 3. ársfjórðing (juli-august-september) er innlatingarfreistin 10. november
Fyri 4. ársfjórðing (oktober-november-desember) er innlatingarfreistin 10. februar árið eftir
Fellur á vikuskifti ella halgidag, er freistin fyrstkomandi gerandisdag.
Innlatingarfreistir hjá virkjum, ið hava negativt mvg
Virki, ið javnan hava negativt mvg, kunnu søkja um at lata mvg-uppgerð inn eina ferð um mánaðin ella eina ferð um vikuna.
Mánaðarligu innlatingarfreistirnar eru hin 10. tveir mánaðir eftir avrokningarmánaðin. Fellur á vikuskifti ella halgidag, er freistin fyrstkomandi gerandisdag.
Vikuligu innlatingarfreistirnar eru sjeynda mánadagin eftir avrokningarvikuna. Fellur á halgidag, er freistin fyrstkomandi gerandisdag.
Leinki
Les meira um mvg á www.taks.fo
Lógargrundarlag
Mvg-lógin (www.taks.fo)


text:
rætting til tíðindi í Degi og Viku og heimasíðuna hjá Taks
Í Degi og Viku í fyrrakvøldið varð upplýst, at skattaprosentið í Sjóvar kommunu er 22,5, og at Sjóvar kommuna tí var millum dýrastu kommunur at búgva í.
Hóast hetta stendur á heimasíðuni á Taks, er hetta ikki rætt.
Skattaprosentið varð 1. januar sett niður til 21, og hetta er tað, vit hava goldið í kommunuskatti í 2016.
Verður hugt eftir yvirlitinum hjá Taks - http://www.taks.fo/00023/01200/01967/ - sæst, at fleiri av stóru kommununum, sum vit samanbera okkum við, hava hægri skattaprosent enn Sjóvar kommuna.
Vit hava í dag tosað við Taks og tey hava lovað at rætta yvirlitið beinanvegin.
Sjóvar kommuna


text:
Fair Isle
Fair Isle (norrønt: Frjóey, skotskt gæliskt Fara, nevnd Færøy í einum dokumenti frá 14'du øld), er ein oyggj, sum liggur einsamøll miðskeiðis millum Orknoyggjar og Hetland. Hon liggur í ein næstan beinan sunnan úr Sumburgh Head og hoyrir fyrisitingarliga til Hetland, hóast hon í veruleikanum liggur nærri Orknoyum.
Hægsta fjallið er Ward Hill (før. Varðhald) 217 m.
Innihaldsyvirlit
Hondverk og hondarbeiði[rætta | rætta wikitekst]
Ein serligur bindistílur stavar frá Fair Isle og kallast Fair Isle bindistílur.
Fuglafrøði[rætta | rætta wikitekst]
Oyggin er fuglareservat, og nógvir ornitologar ynskja sær einaferð í sínum lívi at koma til Fair Isle.


text:
SEV vil hava gjøgnumskygni í elprísin
2019-10-02 13:33
Gjøgnumskygni og tryggleiki skulu eyðkenna alla elskipanina sum heild. Á hesum grundarlagi liggur væl fyri hjá øllum pørtum at lyfta í felag í orkuskiftinum, soleiðis sum Hendrik Egholm, stjóri í Magn, mælir til
SEV er ein interkommunalur felagsskapur, sum virkar eftir elveitingarlógini, strongum krøvum um eltrygd og fyrisitingarligum reglum, eins og allir almennir stovnar gera. Tað skapar tryggleika og gjøgnumskygni í alla elskipanina.
Á hesum grundarlagi ber væl til at lata allar partar lyfta í felag í orkuskiftinum, soleiðis sum Hendrik Egholm, stjóri í Magn, vísir á í sínum aftursvari til grein hjá Bjørn á Heygum, advokati, 19. september 2019, har Bjørn á Heygum umrøður hetta týðandi gjøgnumskygnið og sera stóra týdningin, at SEV er við í vindorkuútboðunum.
SEV tekur undir við stjóranum í Magn, tá hann sigur, at vit skulu lyfta í felag. Somuleiðis eru vit eisini samd við Bárði á Steig Nielsen, løgmanni, sum á vinnudegnum fríggjadagin segði, at eitt samfelag í serflokki krevur samstarv millum vinnulívið og hitt almenna, og at allir partar tosa meira saman. Ein fortreyt fyri at lyfta í felag og góðum samstarvi er, at partarnir hava sama fatanarstøði og arbeiða út frá sama endamáli. Tí hevði verið skilagott, at partarnir á orkuøkinum sum skjótast seta seg niður og finna ein felags grundvøll at fremja orkuskiftið á.
SEV er til reiðar at sessast við runda borðið saman við hinum pørtunum í orkuskiftinum, men áðrenn tað hendir, er neyðugt at taka í aftursvarið frá Magn-stjóranum til Bjørn á Heygum. Hendrik Egholm dregur SEV upp í aftursvarið við m.a. at sáa iva um tilboðið hjá SEV við Gellingarklett í Hoyvíkshaganum, ið Bjørn á Heygum tekur sum dømi í sínum skrivi, har hann sammetir tilboðini hjá SEV og Røkt.
SEV 100 milliónir krónur bíligari
Munurin millum tilboðini hjá SEV og Røkt við Gellingarklett er, at SEV er 100 milliónir krónur bíligari enn Røkt í eitt 20 ára tíðarskeið. Harumframt vísir ein uppgerð av vindorkuútboðunum, sum higartil hava verið í Neshaga, Húsahaga og Porkerishaga, har SEV hevur verið uppi í við virknari kapping, at hesi útboð longu hava spart elbrúkarunum – t.e. vinnulívinum, húsarhaldum og stovnum – tilsamans 57 milliónir krónur í útreiðslum yvir 15 ára loyvistíðarskeiðini.
Hendrik Egholm leggur SEV undir at hava latið eitt veruleikafjart tilboð inn í Hoyvíkshaganum, tí hvørki SEV ella nakað annað felag – orsakað av einari fyrisitingarligari fløkju – kortini ongan møguleika hava at sleppa framat við Gellingarklett. Her skal verða sligið fast við sjeytummaseymi, at SEV virkar á einum fakligum grundarlagi í einari samhaldsfastari skipan til frama fyri elbrúkaran. SEV letur bara inn verulig tilboð, sum kunnu halda elprísinum á einum prísstigi, sum ikki er hægri enn neyðugt, eins og ásett í elveitingarlógini.
Skuldi samlaða samfelagsskipanin komið til ta niðurstøðu, at tað er skilabest at lata SEV sleppa inn á økið við Gellingarklett, so stendur SEV rimmarfast við sítt tilboð á 0,203 kr./kWt við Gellingarklett.
Magn-stjórin reingir myndina
Stjórin í Magn reingir myndina av samhaldsføstu elskipanini, tá hann sigur, at í verandi skipan kann SEV bara selja til SEV fyri ein óveruligan prís. Henda reingjandi mynd verður við hesum víst aftur. Roknskapurin hjá SEV er býttur sundur í net og framleiðslu, umframt at vindfeløgini í Húsahaga og Neshaga hava sín egna roknskap. Umframt hetta er alt virkisøkið hjá SEV fevnt av elveitingarlógini, sum m.a. hevur við sær, at Elveitingareftirlitið hevur eftirlit við SEV og elprísinum. Eisini er grannskoðan áløgd SEV, eins og partafeløg eru undir grannskoðan sambært ársroknskaparlógini. So her er gjøgnumskygni, sum einhvør kann kanna nærri, um áhugi er fyri tí.
Magn-stjórin nertur við eitt dømi úr aktuellu tilboðunum upp á vindorkuna í miðstaðarøkinum, har Magn hevur bjóðað 0,231 kr./kWt. Hendrik Egholm sigur, at SEV kann selja hesar kWt út aftur fyri 1,89 kr./kWt. Her mistekur Magn-stjórin seg. M.a. gloymir hann at draga 0,38 kr. í mvg frá 1,89 kr. Tað hevði verið rættari av Magn-stjóranum at samanborið við elprísin uttan mvg, tá ið hansara egni prísur er uttan mvg. Men tann rættasta og sakligasta samanberingin, Hendrik Egholm kundi gjørt, var at sammett 0,231 kr./kWt við miðal framleiðsluprísin hjá SEV seinastu 10 árini, sum er 0,62 kr./kWt. Tá er talan um eina javnaðan kostnað av olju-, vatn- og vindframleiðsluni.
Kann ikki samanberast við tele og trygging
Hendrik Egholm vísir á, at frí kapping á t.d. teleøkinum og tryggingarøkinum hevur havt við sær lægri prísir. Magn-stjórin gloymir kortini, at hesi bæði øki tøkniliga eru sett saman á ein heilt øðrvísi hátt enn eløkið. Tað ber ikki til at flyta elorku tráðleyst. Hvørki teleøkið ella tryggingarøkið hava tí tørv á so kostnaðarmiklari og samstundis so viðkvæmari grundskipan, sum føroyska elskipan í einum avbyrgdum oyggjasamfelag er. Her er talan um kjarnuveitingarnar, ið fevna um fysiska javnvág í elskipanini, sum alla tíðina skal tryggja okkum støðuga elorku á einum koparneti, sum skal røkka út í hvønn krók í Føroyum.
Harumframt er hvørki teleøkið ella tryggingarøkið komið longri enn til at vera duopol í hesum lítla samfelag. Eitt annað duopol í Føroyum er økið hjá Hendriki Egholm sjálvum – nevniliga oljufeløgini, sum Magn-stjórin ikki tekur upp á tungu. Her hevur Kappingareftirlitið í fleiri ár á hundraðtals tætt skrivaðum síðum eftirlýst veruligari kapping.
Elorkuøkið skal skipast á tryggasta, bíligasta og grønasta hátt fyri brúkaran. SEV hevur einki ímóti kapping, og sum almennur felagsskapur, umboðandi allar føroyingar, sær SEV tað greitt sum sín leiklut at luttaka í kappingini, so at elprísurin ikki verður hægri enn neyðugt. Her gongur sjón fyri søgn, sum víst er á omanfyri.
Harumframt hevur SEV týðandi uppgávuna at tryggja okkum øllum støðuga elorku alt samdøgrið árið runt. Umframt tað hevur samhaldsfasta skipanin við sær, at inntøkurnar frá elorkuni fara í ein felags kassa til framtíðar útbyggingar og menning av einari grønari elskipan.
Tað, sum er umrøtt í hesum skrivi, eigur at verða viðgjørt kring runda borðið, har allir týðandi partar á orkuøkinum sessast fyri at finna eitt felags fatanarstøði og endamál at arbeiða eftir í orkuskiftinum, sum hevur so alstóran týdning fyri føroyska samfelagið. SEV er til reiðar, og vit vóna, at allir partar eru sinnaðir at sessast at viðgera hesi viðurskifti við støði í, hvat er best fyri elbrúkaran og Føroya land.
Vinaliga
Hákun Djurhuus, stjóri
Elfelagið SEV


text:
Rating:
Date added: 20.2.2015
454 665
FB2PDFEPUB
Ein poetisk mynd av tí at eldast. Skaldsøgan dregur fram, at tað snýr seg um at steðga á og njóta hvørja løtu. Frásøgukvinnan er miðskeiðis í trýssunum og sannkennir nú av álvara, at tann stytsti teinurin er eftir. Sagt verður frá mammuni, sum er áMoreEin poetisk mynd av tí at eldast. Skaldsøgan dregur fram, at tað snýr seg um at steðga á og njóta hvørja løtu. Frásøgukvinnan er miðskeiðis í trýssunum og sannkennir nú av álvara, at tann stytsti teinurin er eftir. Sagt verður frá mammuni, sum er á ferð úr lívinum og samstundis í brotum, hvussu tilveran hevur verið fyri hana og dóttrina. Hinumegin er mars by Sólrun Michelsen


text:
Tíðindi
6. august 2019
Øll, ið starvast í fólkaskúlanum, kenna Nám og vita, hvat tey hava at bjóða. Tað eru fleiri, ið hava verið og fara á skeið hjá teimum. Eg havi tó ofta hoyrt, at har ikki eru so nógv viðkomandi skeið. Hetta havi eg hugt nærri at.
Komandi skúlaár bjóðar Nám 58 skeið út, 43 av teimum eru skrásett “skeið bert fyri fólkaskúlan”, og 9 teirra eru skrásett “skeið bæði fyri fólkaskúlan og miðnám”. Hetta gevur tilsamans 52 skeið, ið lærarar kunnu tekna seg til. Tað haldi eg ikki vera lítið; her mátti verið okkurt, ið er viðkomandi.
Yvirlitið er sera greitt og býtt sundur í evni, ið eru: Námsvísindalig háttaløg, Handaligar og verkligar lærugreinar, Hugvísindi, Lærugreina-yrkisbókadagar, Náttúruvísindi, Onnur skeið og tiltøk og Skúlaskeið. Afturat hesum koma skeiðini, ið námsráðgevarnir skipa fyri komandi skúlaár. So ikki kann sigast annað enn, at manglar tær íblástur, so er bert at fara inn á heimasíðuna hjá Námi: nam.fo
Eitt skeið, ið fangaði mítt eyga, liggur undir Námsvísindalig háttaløg og eitur “Ger tína egnu vikuætlan og fá yvirskot í arbeiðsdegnum”. Undirvísari er Karina Winther, lærari, AKT-lærari, rithøvundur og íbirtari av UgeskemaRevolutionen. Eg eri sera ofta dottin á UgeskemaRevolutionen á Facebook. Har liggja nógvar lýsingar um, hvussu skipanin er, men tað eru eisini nógvir lærarar, ið spyrja, um nakar er, ið kennir til ella hava royndir við hesum arbeiðsháttinum, og hvørjar royndirnar eru, um so er. Tað er spennandi at lesa, tó havi eg ongantíð roynt henda arbeiðsháttin sjálv, eg kenni tó onkran lærara, ið hevur tikið ein part av hesi hugsan til sín. Onki er sum at síggja starvsfelagar fara eldhugaðar til verka at royna nýggjar leiðir, bæði fyri at royna nakað nýtt, men eisini fyri at fáa eina so góða undirvísing sum gjørligt. Tað gevur íblástur.
Tey, ið hava verið á skeiði, kunnu gera sína ávirkan galdandi, fyri at fáa eina so góða skrá sum gjørligt. Tað er týdningarmikið, at man sigur, hvørji skeið man kundi hugsað sær, tí á tann hátt eru vit við til at siga, hvat vit halda hevur týdning, og tað verður sjálvandi lættari at finna eitt skeið, ið hevur áhuga. Gott skeiðsár.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Bárður viðger gegni í sambandi við skyld og svágd
Bárður Larsen hevur grein um gegni í nýggjastu útgávuni av tíðarritinum Ugeskrift for Retsvæsen, sum kom út 25. mai. 2013, s. 207-214, og finst á www.ufr.dk.
Greinin ber heitið “En kritik af den asymmetriske fortolkning af forvaltningslovens § 3, stk. 1, nr. 2.” (hald krevst fyri at sleppa til greinina)
Í greinini viðger Bárður tulkingina av orðunum skyld ella svágd í stígandi ella fallandi linju ella síðulinju so nær sum børn hjá systkjum í fyrisitingarlógini § 3, stk. 1, nr. 2. Hann finst at tí ov stirvnu tulking av skyldfólki og svágdum, sum hevur verið vanlig. Heldur enn sum bókstavatulking eigur henda áseting at verða tulkað í mun til endamálið, sum ikki kann vera, at systkin hjá foreldrum skulu hava øðrvísi støðu móti børnum hjá systkjum enn øvugt.
Greinin viðger eisini spurningin, um Jákup Mikkelsen, fyrrverandi landsstýrismaður, eftir lógini átti at metast sum svágur reiðaran Hanus Hansen í mun til kjakið um gegni um árskiftið 2011-12.
-
28.11.2019 Setrið Náttúruvísindadeildin Til lesandiVísindagrein um sildaarvastronginSunnvør Klettskarð í Kongsstovu, vinnu-ph.d.-lesandi á Fróðs...
-
26.11.2019 Setrið BúskaparráðiðBúskaparráðið mælir frá at veita ófíggjaðar lættar í núverandi konjunkturstøðuViðmerkingar Búskaparráðsins til løgtingsmálini: 10, 11, 12,...
-
13.11.2019 Setrið Til lesandi LestrarskrivstovanSpennandi kapping fyri lesandi á masterútbúgvingum


text:
Fitness:
Lyklaskipan er til Fitness í Nólsoyar skúla.
Tey, ið ætla at nýta amboðini, verða biðin at senda Jákupi sms-boð, ella ringja, á tlf. 217001.
Børn skulu ikki nýta fitness-amboðini!
OBS! Onnur rógvimaskinan er í ólagi. “Grebið” er brotið og tað skaffast ikki eykalutur. Um nakar hevur uppskot til nýtt, eru tit vælkomin at siga frá.
Fimleikahøllin:
Tey yngstu kunnu nýta høllina mánamorgun og hósmorgun kl. 10-11:30.
Frítíðarskúlin er vælkomin niðan gerandisdagar kl. 13-16.
Tey ungu á Látrinum kunnu nýta høllina mikukvøld og fríggjakvøld.
Mánadag venur blandað kór (19:30-22:00)
Týsdag er fimleikur fyri børn (17:15-18:15)
Týskvøld er fimleikur fyri kvinnur (19:30-20:30).
Neyðútgongdin í høllini er bert rýmingarleið!
Rýmingarleið er ikki at nýta til útgongd ella útlufting!
Vinaliga
Jákup av Skarði
Fyrstilærari í Nólsoyar skúla


text:
- Tíðindi, mentan og ítróttur
Ókeypis interrail til tannáringar
Endamálið er at víðka sjónarhornið hjá teimum ungu, so tey kunnu læra meira um sítt meginland - Evropa. Tað skrivar Europa-komissiónin í tíðindaskrivi.
Fyri at fáa hendur í ein ferðaseðil, skulu tey ungu búgva í einum av 28 londunum í ES, vera 18 ár, tað vil siga fødd millum 2. juli 1999 og 1. juli 2000 og kunna svara fimm spurningum um mentanararvin í Evropa og arbeiðið, sum ES ger fyri ung.
Til ber at søkja um ein ferðaseðil á heimasíðuni hjá ungdómsportalinum hjá ES millum 12. juni og 26. juni, og tey, sum fáa ein ferðaseðil, skulu ferðast millum 9. juli og 30. september 2018. Leinkjan at søkja er her.
Ein interrailferðaseðil gevur møguleikar fyri at ferðast í Evropa í 30 dagar í fýra ymsum londum við toki og í summum føri ferjum.
Endamálið við átakinum er at menna tey ungu og geva teimum eitt størri forstáilsi fyri møguleikunum í ES.
- Tað vil verða ein góður møguleiki hjá ungum at læra Evropa at kenna gjøgnum eina persónliga ferð og at fáa upplvinginar og royndir, sum tað ikki ber til at lesa seg til.
Tað sigur Tibor Navracsics, ES-kommisserur fyri útbúgvging, mentan og ung í tíðindaskrivi.
Interrail var serliga væl umtókt frá 1970´unum til 1990´unum, men áhugin er minkaður støðugt í samband við, at flogferðaseðlaprísirnir eru lækkaðir.
Í Danmark seldi DSB umleið 7000 interrailferðaseðlar í fjør - og tað er nógv minni enn tær 27.000 ferðsseðlarnar, sum tey seldu í 1989.
Ein ferðaseðil kostar millum 1500 og 3500 krónur, skrivar dr.dk.


text:
Heftið vísir, hvat finnlendingar halda um land sítt. Aftast í heftinum er stutt alfrøði um finsku náttúruna, vinnuna og stjórnina.
4 sjónbond við evnum úr Finnlandi kunnu lænast frá LMS.
Bóka- og sjónvarpsrøðina Vit í Norðurlondum hevur Føroya Skúlabókagrunnur givið út í samstarvi við hini Norðurlondini. Vit í Norðurlondum sigur frá, hvussu fólk lívbjarga sær í teimum sjey londunum, sum tilsamans eru Norðurlond. Vit fáa fjølbroytta mynd av náttúru, samfelagi og menning í nítiárunum. Sjónbond og næmingahefti vísa, hvussu ymiskt fólk liva í smábygdum, stórbygdum og býum. Vit í Norðurlondum er undirvísingartilfar í náttúru/tøkni, landalæru og samfelagslæru, so at næmingarnir síggja, hvussu samfelag teirra - sum onnur samfeløg - broytist, tí at t.d. samskifti og flutningur gera heimin hjá teimum minni. Vit í Norðurlondum er um ymisk rák uppi í tíðini: hátøkni verður meira brúkt, vinnubýtið broytist, fólk flyta av fjarløgdum støðum, nærbýlt verður í stórbýnum, hvussu náttúrutilfeingið verður brúkt og vansar at halda náttúrugrundarlagið. Saman við øðrum tilfari kann Vit í Norðurlondum verða brúkt í tvørfakligum arbeiði um Norðurlond.
Tilsamans 14 sjónbond til bókarøðina Vit í Norðurlondum kunnu lænast frá LMS.
Veggjastødd 160 x 120 cm. Lutfall 1 : 2 mió.
Kortið er umhvørviskort. Harumframt er havbotnsrelieff við. Fø...
Saman við øðrum tilfari kann Vit í Norðurlondum verða brúkt í tvørfakligum arbeiði um Norðurlond nú. Í arbeiðs...
Á hesum hefti verður sagt frá um Danmørk. Um hvussu tilfeingið í náttúruni verður nýtt, hvussu fólk liva, og u...
Á heftinum um hesi trý londini í Útnorðri eru viðkomandi upplýsingar og nógvar tekningar og myndir av stórslig...
Heftið vísir, hvat norðmenn halda um land sítt. Fyrr var fiskiskapurin høvuðsvinna í Svolvær í Lofot. Nú eru f...
Heftið vísir, hvat sviar halda um land sítt. Aftast í heftinum er skrivað um Svøríki, nú landbúnaður, skógarvi...


text:
Læraravegleiðingin til Nem í fjórða er býtt í tveir partar, Vegleiðing um føroyskt og Vegleiðing til partarnar.
Í Vegleiðing um føroyskt er yvirlit yvir bókaheildina, frágreiðing um lærugreinahugsan og lærusjónarmið í Nem í fjórða og lýsing av lærugreinini føroyskt.
Í Vegleiðing til partarnar verður víst á, hvussu tekstirnir í bókini kunnu lesast, og greitt verður frá uppgávunum í pørtunum.
Nem í fjórða er í seks pørtum, og hvør partur leggur dent á okkurt ávíst:
Ótrúligt leggur dent á eitt serstakt slag av frásagnum, sum skiftir millum fiktión og ikki-fiktión.
Søga mín leggur dent á myndasøgur og tekstslagið endurminning.
Endaleys vitan leggur dent á fakliga lesing og at arbeiða við heimasíðum.
Unnustur og ræðuskítar leggur støði undir at menna greinandi og skaldsligu førleikarnar hjá næmingunum.
Orðafjas leggur dent á at menna málfrøðiligu og orðalagsligu førleikarnar hjá næmingunum.
Litirnir tala leggur dent á litir, fagurfrøði og fagurfrøðiligar snildir umframt grannamálini íslendst og norskt.
Aðrar bøkur at vísa til: Nem í fjórða, Næmingabók (pappírsbók og netbók)
Nem í fjórða er í seks pørtum, og hvør partur leggur dent á okkurt ávíst:


text:
Kommunala skattingin lækkar við fjerðingsprosentið - úr 22%'um niður í 21,75% og børn og ung (6–18 ár) fáa hvør sítt Spjaldur (frítíðarkort), ið tilsamans tekur hálva aðru millión krónur av rakstrinum.
Fíggjarætlanin fyri 2020 javnvigar við 228 mió. kr., barnafrádrátturin verður framhaldandi 8 túsund krónur, ansingargjøldini tey somu, skuldin verður niðurgoldin við 10,2 mió. kr., ongi lán verða upptikin í 2020 sambært ætlanini, og raksturin hækkar við 4,99%´um, sum í mestan mun er ein avleiðing av sáttmálabundnum lønarhækkingum, stórum fólkavøkstri og øktari starvsfólkamegi á tekniska- og ferðavinnuøkinum. Umframt hetta er semja í býráðnum um at raðfesta børn og ung við einum Spjaldri (frítíðarkorti), sum ber við sær, at øll, sum eru ímillum 6 og 18 ára gomul, fáa eitt ognarkort á 2 túsund krónur árliga, sum bert kann nýtast til at gera brúk av ítróttar-, mentanar- og frítíðartilboðum í Runavíkar kommunu – meiri verður at frætta um hetta í serstakari grein. Kostnaðurin av hesum tilboði er, sum nevnt, 1,5 mió. kr. árliga. Í løtuni svarar skuldin hjá Runavíkar kommunu til 54% av einari álíkning, og roknað verður við, at hon liggur um 62% av einari álíkning um ársskiftið 2019/20.
Allan leygardagin, hin 26. oktober, brúkti býráðið til tess at fáa smíðaða eina fíggjarætlan fyri næsta árið. Í kvøld – hin 31. oktober – var fyrsta viðgerð av FÆ2020 á almennum býráðsfundi. Politiska semjan, gjørd frammanundan, var grundarlagið undir uppskotinum, og allir teir møttu býráðslimirnir tóku undir við uppskotinum til FÆ2020. Onnur og endaliga viðgerðin verður ætlandi á almennum býráðsfundi hin 28. november 2019.
Sambært FÆ2020 ætlar Runavíkar kommuna at gera íløgur fyri 51,4 mió. kr. í árinum, sum kemur. Umframt tøk grundøkir í fleiri bygdum, hevur býráðið samtykt at halda fram við útstykkingini (2. byggistig) í Leitinum í Runavík/Saltangará. Í dag varð sáttmáli undirritaður við Articon um útstykking á Hórheiðum á Skála (27 grundøkir), og klárt er at bjóða út 7 grundøki í Æðuvík. Hetta sæst sjálvandi aftur í raðfestingini íløgum viðvíkjandi.
Onnur størri mál eru umbyggingar á Røktar- og Ellisheiminum í Runavík, sum m.a. hevur við sær, at teir báðir køkarnir verða ein køkur, Heimarøktin flytir úr kjallaranum í Heilsudeplinum niðan á Røktar- og Ellisheimið og svimjingarhylurin, sum ikki hevur verið brúktur í á leið 10 ár, letur uppaftur. Nýggja ætlaða svimjihøllin í Runavík, ið nú verður neyvætlað, og sum væntandi kann bjóðast út á vári 2021. Aktivitetshúsið - Gula Smiðjan, sum verður liðug umvæld uttan í ár og væntandi kann takast í brúk í 2020/2021. Umbyggingar og ábøtur á kommunalar bygningar. Miðbýarætlanin. Vatnverk í Oyndarfirði og kommunala spillivatnsætlanin.
Runavíkar kommuna hevur valt at reka kommununa í 2020 innanvert egna fíggjarliga megi og uppdrift soleiðis, at neyðugt verður ikki at taka upp lán í næsta fíggjarári – um alt gongst, sum fíggjarætlað er. Tað ber ikki til at taka lán til rakstur, heimildir eru ikki fyri hesum, men kommunan ætlar heldur ikki at læna pening til íløgur í 2020 – harafturímóti er ætlanin at gjalda niður av skuldini.
Fíggjarkarmurin
Rakstur
Raksturin skipaður á økjum
Viðmerking: Havnirnar í Runavíkar kommunu (vanliga róptar Runavíkar havn) eru partar av kommunalum virkjum og væntast at geva 6,714 mió. kr. í nettoyvirskoti av rakstri sínum í árinum 2020.
Íløgurnar skrivaðar á økir
Í dag búgva 4.125 fólk í Runavíkar kommunu, og ynskir onkur at fáa meiri at vita um fíggjarætlanina 2020, ber til at ringja á fartlf. no. 237015 (borgarstjórin).
Táið FÆ2020 er endaliga samtykt á býráðsfundinum í november, verður hon í síni heild løgd út á heimasíðuna hjá Runavíkar kommunu.
ES: Nú, orðaskifti aftur hevur tikið seg upp um fíggingina av eldraøkinum, kann tað samsvarandi FÆ2020 staðfestast, at Runavíkar kommuna næsta ár letur 11.693.000 kr. – 11,693 milliónir krónur - úr egnum kassa til eldraøkið, umframt væntaðu afturberingina frá Løgtingsfíggjarlógini. Trupulleikin er ikki nýggjur, hann hevur verið afturvendandi ár um ár, síðani eldraøkið varð lagt út til kommunurnar at reka. Umframt hetta skal Runavíkar kommuna gera íløgur fyri 8,6 mió. kr. á eldraøkinum í 2020 og í 2021.
Tórbjørn Jacobsen,
borgarstjóri,
Runavíkar kommuna.


text:
Saman standa vit sterk
2019-08-12 13:24
Ríkisfelagsskapur -
Ríkisfelagsskapurin er ikki væl lýddur av øllum, men tað má vera fáur føroyingur, ið ikki hevur notið gott av honum, so ella so.
Hvørt ár á Ólavssøku fegnast okkara ungdómur um upptøku á donskum lærustovnum. Og hvør kennir ikki til føroyafrádrátt, lestrarstuðul og bústaðarstuðul í hesum sambandi, bara fyri at nevna nøkur mál.
Jú, møguleikarnir eru nógvir við at standa saman; ikki minst, tá talan er um heilsuverkið.
Føroysku flogførini flyta dagliga sjúklingar til Danmarkar til viðgerð, tí tað strekkir ikki til við tí hjálp, vit kunnu bjóða her heima. Hugsa tær til, ein flogtúrur uppá 2 tímar, og so ert tú í serkønum hondum, enntá í einum landi, har tú ikki hevur máltrupulleikar. “Men vit mugu gjalda fyri tað”, verður sagt. Tað er rætt, og sjálvsagt skulu vit tað. Alt kostar, eisini at fáa viðgerð á okkara egnu sjúkrahúsum. Hetta kann als ikki gerast upp í krónum og oyrum. Her snýr tað seg um lagnur, og tí mugu vit gera alt tað, vit eru ment, fyri at betra um okkara møguleikar innan heilsuverkið.
Við at tryggja føroyingum viðgerðartrygd, kunnu vit stytta um longu bíðitíðirnar, ið kunnu vera innan heilsuverkið. Hetta haldi eg vera eitt av tí, ið er vert at arbeiða fyri á Løgtingi soleiðis, at føroyingar kunnu gerast beinleiðis partur av donsku skipanini um viðgerðartrygd.
Sambandsflokkurin er í roynd og veru einasti sambandsflokkur í Føroyum í dag.
Vit ganga fult inn fyri Ríkisfelagsskapinum, og vit vilja á ongan hátt minka um ríkisveitingina. Vit verða javnan minnt á ov lítla játtan til heilsuverkið, skúlaverkið, til sálarsjúk, og til børn og ung við serligum tørvi, fyri at nevna nøkur mál. Kunnu vit loyva okkum at siga nei takk til stuðul, tá tað eru so nógvir stovnar, ið als ikki klára seg við tí, teimum er játtað? Tað er tí sera umráðandi, at vit halda fast við ríkisveitingina, og at Løgtingið arbeiðir fyri at raðfesta hesi økini hægri.
Fyri at náa hesum málum er neyðugt at velja ein sterkan Sambandsflokk inn á Løgting.
Alvi Mortensen
valevni til Løgtingið fyri Sambandsflokkin
RN


text:
Fráboðan og góðkenning av kt-skipanum
Hví skulu kt-skipanir fráboðast Tjóðskjalasavninum?
Soleiðis at Tjóðskjalasavnið kann gera eina meting, um innihaldið í skipanini skal varðveitast fyri eftirtíðina. Vit varðveita upplýsingar, sum skjalfesta, hvussu tann kommunala fyrisitingin og landsfyrisitingin hevur umsitið sítt tilfeingið og gjørt í mun til borgaran. Tilfarið kann brúkast til at skriva Føroya søgu.
Tjóðskjalasavnið ger av, við støði í upplýsingunum í fráboðanini av kt-skipanini, um tilfarið í kt-skipanini skal varðveitast og sostatt avhendast sum eitt avrit til Tjóðskjalasavnið.
Allar kommunalar - og landsfyrisitingarligar kt-skipanir, ið innihalda ella viðgera dátur, skulu fráboðast. Tað kann t.d. vera sokallaðar “talgildar- máls-, skjala- og viðgerðarskipanir” (TMSVS/ESDH), dátugrunnar, hagtøl, SOA-skipanir ella jarðarmátingar, men eisini onnur sløg av skipaðum talgildum upplýsingum.
Nær skulu nýggjar kt-skipanir fráboðast?
Fráboðast skal í seinasta lagi tríggjar mánaðir, áðrenn skipanin verður tikin í nýtslu. Hetta er fyri, at Tjóðskjalasavnið kann náa at meta um, um nakað skal varðveitast, áðrenn nýggja skipanin verður tikin í nýtslu og um neyðugt ávísa ella viðmæla hóskandi loysnir upp á tykkara skjalasavnsspurningar. Um so er, at grundleggjandi broytingar verða gjørdar í háttinum, ið kt- skipanin skipar upplýsingar sínar, skal skipanin av nýggjum fráboðast Tjóðskjalasavninum.
Hvør skal boða frá kt-skipanini?
Myndugleikin, sum skal brúka skipanina, hevur ábyrgd av at boða frá skipanini. Um so er, at ein samtaksloysn t.d. ein samskipan av fleiri deildum, ráðum ella stýrum verður framd, er tað tann deildin, ráðið ella stýrið, ið hevur ábyrgd av íverksetanini, sum skal boða frá hesum. Tað skal síggjast í fráboðanini, hvør myndugleikin er, ið hevur ábyrgd av skipanini.
Hvussu skal boðast frá?
Fráboðast skal við oyðublaði, sum finst í høgra bredda. Á oyðublaðnum eru nakrir spurningar, ið skulu svarast, og nevnd verða eisini nøkur skjøl, ið skulu sendast við fráboðanini.
Hvat skal fráboðanin innihalda?
Upplýsingar um, hvør brúkar kt-skipanina, hvat endamálið við skrásetingini er, hvat tað skal brúkast til, hvussu tilfarið verður brúkt o.s.fr. Haraftrat skulu nakrar tekniskar upplýsingar gevast, sum lýsa, hvat slag av dátugrunni talan er um, hvørji dátusløg ganga inn í skipanina, hvussu kt-skipanin er tengd at øðrum kt-skipanum o.s.fr. Skjøl við tekniskari skjalfesting av kt-skipanini skulu eisini sendast við.
Um tykkara kt-skipan eisini skal góðkennnast
Um Tjóðskjalasavnið ger av, at dátur frá tykkara kt-skipan skulu varðveitast, skal Tjóðskjalasavnið eisini góðkenna hana, áðrenn hon verður tikin í nýtslu. Um so er fáa tit boð um hetta, av tí at tit so eisini skulu fylla eitt góðkenningaroyðublað út, ið er á okkara heimasíðu. Tað ber eisini til at fylla bæði fráboðanar- og góðkenningaroyðublaðið út samstundis, soleiðis at vit kunnu avgreiða góðkenningina skjótari.
Um skjøl ikki eru í kt-skipanini?
Í hesum føri minnir góðkenningaroyðublaðið nógv um fráboðanaroyðublaðið, men við størri denti á ta teknisku tilevningina av kt-skipan tykkara.
Um skjøl eru í kt-skipanini?
Í hesum føri skal upplýsast, hvørji ynski eru um tíðaravmarking í sambandi við afturvendandi avhending til Tjóðskjalasavnið. Ein vegleiðing, sum m.a. lýsir leiðreglurnar fyri, hvussu skjøl og møgulig mál verða skrásett í skipanini, hvussu góðskueftirlit verður framt o.s.fr. Í oyðublaðnum er eisini møguligt at biðja um loyvi at vraka eina størri nøgd av skjølum í skipanini, um so er, at tit kunnu vísa á skipanarligar treytir fyri hesum.
Hvørjar tekniskar upplýsingar skulu sendast við?
Teknisk skjalfesting, sum lýsir bygnaðin í rakstrarskipanini, skal sendast við. Um dátubygnaðurin í kt-skipanini er óvanligur, kunnu vit biðja um eina skitsu ella lýsing av, hvussu tit hugsa tykkum, at skipanin kann konverterast/formbroytast til avhendingarformat.
Hvat hendir so aftaná?
Um vit meta, at dátur frá eini kt-skipan skulu varðveitast, skal ein dátuúrdráttur frá skipanini avhendast til Tjóðskjalasavnið. Tað verður vanliga gjørt, tá skipanin hevur verið virkin í fimm ár.
Vit vísa á, hvussu dátuúrdrátturin skal skipast og skjalfestast, fyri at tryggja viðlíkahald og atgongd til upplýsingarnar nú og í framtíðini. Tá ein kt-skipan við skjølum hevur verið virkin í á leið tvey ár, seta vit okkum í samband við stovnin ella veitaran av skipanini fyri at hoyra, um skipanin verður brúkt á tann hátt, sum hon er lýst í fráboðanini.
Um hetta ikki er so, tosa vit saman um, hvussu hetta kann rættast. Eftirfylgjandi verður avtala gjørd um ein myndil fyri avhendan av skipanini.
Filmsbrot av framløgu hjá Róa Eliasen, kt-arkivarur um "Fráboðan og góðkenning av kt-skipanum".


text:
Svar til ósømiliga lesarabrævið hjá Jógvani á Lakjuni
Eg skilji á lagnum, at mín tilvera aleina hevur skakað teg inn á bein. Tú skrivar (í tínum lesarabrævi 10. juni) um títt máttloysi og tína undran á, hvat tað er, sum hendir í okkara samfelagi, millum annað tí at útvarpið gav mær høvi at siga meg ikki trúgva á tín Guð.
Eg kann ímynda mær, hvussu tú hevur tað. Eg var sjálvur kristin einaferð, og tá ræddi tað meg, at onnur menniskju kundu finna upp á at venda Guði bakið. Eg óttaðist teirra vegna, tí í mínum hástóra fordómssinni ímyndaði eg mær, at tað ikki bar til at liva eitt gott og lukkuligt lív uttan Guð – fyri ikki at tala um tað, eg ímyndaði mær mundi henda eftir lívið! Eg var, tá eg hugsi aftur, í grundini ikki ein serliga sømiligur ella moralskur persónur, tá eg hevði slíkar vanvirðandi tankar um mín næsta, einans tí hansara trúgv víkti frá míni egnu. Eg var ov stórlátin at halda meg hava einkarætt upp á sannleikan um alheimsins ytstu duldarmál og at halda, at øll, ið vóru ósamd við mær, tískil mundu liva fátækslig og lítisverd lív.
Mín broyting í átrúnaði førdi tískil eisini við sær eina (more…)


text:
Loysingarflokkurin
Loysingarflokkurin var ein politiskur flokkur, ið stillaði upp til løgtingsval í 1932 og 1940, og fekk ávikavist 0,2 og 1,6 prosent av atkvøðunum. Flokkurin vann onki umboð á tingi. Millum valevnini var fakfelagsleiðarin Andrea Árting, som var valevni fyri flokkin í Suðurstreymoy í 1940. Fremste mál floksins var loysing frá Danmark.
A - Fólkaflokkurin ·
B - Sambandsflokkurin ·
C - Javnaðarflokkur ·
D - Sjálvstýri ·
E - Tjóðveldi
F - Framsókn · H - Miðflokkurin · K - Framtakið · L - Føroyaflokkurin ·


text:
Hvannasunds kommuna var í 1872 partur av Norðoya Prestagjalds kommunu.
Í 1908 fór Hvannasunds kommuna uppi í Viðareiðis, Fugloyar og Svínoyar sóknar kommunu.
Í 1950 gjørdust tær seks bygdirnar við Hvannasund til Hvannasunds kommunu. Hesar seks bygdirnar eru: Múli, Fossá, Norðdepli, Depli, Norðtoftir og Hvannasund.
Fossá (nú avtoftað) og Norðdepli eru niðursetubygdir frá 1866-68. Hinar fýra bygdirnar eru aldargamlar. Múli er nevnd í Hundabrævinum frá 1300-talinum. Í Depli stendur friðaður garður. Hesin er frá 1815.
Hvannasunds kommuna er sum flestu gomlu kommunur í Føroyum broyttar frá gamla bóndasamfelagnum til fiskivinnu- og ídnaðarsamfelag.
Vinnulívið í kommununi er nærum alt alivirksemi og útróður. Havnaviðurskiftini eru góð.
Í 1963 varð flakavirki bygt í Norðdepli. Síðani bergholini vóru gjørd í 1967, er samvinnan við klaksvíkingar vorðin sera stór. Virksemi á flakavirkinum í Norðdepli flutti í 2014 til Leirvíkar og síðani hevur onki flakavirksemi verið í Norðdepli.
Trý stór alibrúk eru í kommununi, tvey sunnanfyri byrgingina og eitt norðanfyri byrgingina. Øll hava landstøðir í Hvannasunds Kommunu. Á Norðtoftum er stór smoltstøð og í løtuni (2019) eru ætlanir um stórar útbyggingar.
Samferðslukervið í kommununi er væl útbygt. Koyrandi er millum allar bygdir í kommununi. Í 1974 kom byrging um Hvannasund, so Borðoyggin og Viðoyggin vórðu samanbundnar. Rutubáturin út til Svínoyar og Fugloyar siglir út frá Hvannasundi.
Sjálvt um roynt varð at stovna skúla eystan Múla í 1737, kom ikki gongd á fyrr enn í 1835. Tá fór viðingur, giftur á Toftum (Norðtoftum), at lesa við børnunum á Toftum, Depli og Múla. Í 1837 fór annar viðingur at lesa við børnunum á Viðareiði og Hvannasundi.
Í 1895 varð skúli bygdur í Norðdepli, og hesin stendur uppi enn. Børnini í Hvannasundi vórðu rógvin í skúla, og hini noyddust at ganga. Skúli varð so aftur bygdur í Hvannasundi í 1932. Hesin húsar í dag Café Old School.
Í 1983 varð nýggjur skúli bygdur á Fossánesi, og her ganga nú øll børnini í kommununi í skúla til og við 7. skúlaár. Skúlabørnini í framhaldsdeildini verða koyrd til Klaksvíkar.


text:
Í 1890 árunum búgva Conor og familja hansara í kongaríkinum Saltoyggjunum uttan fyri írsku strondina. Saman við lærumeistara sínum granskar Conor flúgvitøkni og ger annars rannsóknarferðir á borgini saman við kongsdóttrini, Isabellu. Men teir sorgleysu dagarnir fáa bráðan enda tann dagin, hann kemur fram á eina samansvørjing móti kongi. Tá ið Conor roynir at forða fyri hesum, verður hann skýrdur svíkjari og fongslaður á Lítlu Saltoy. Har noyðist hann at stríðast fyri lívi sínum, meðan hann og hinr fangarnir verða noyddir at grava eftir diamantum í ómenniskjaligum umstøðum.
Bert ein máti er at sleppa burtur av Lítlu Saltoy, og tað er at flúgva. Conor brúkar alla tíðina, hann er í fangatippinum, at gera ætlanir fyri at byggja eina flúgvandi maskinu, og einaferð noyðist Conor at hava álit á, at kollveltandi flogútbúnaðurin skal vera ført fyri at halda honum á flogi.
Fyri at bjarga familju sínari og at rætta ein ræðuligan skeivleika noyðist Conor at verða fyrstur at røkka dreyminum at flúgva.
Aftur


text:
Author Archive
Hesi hava tørv á hjálp
Annie 3 ár, Zebede 5 ár, Yeahbylin 6 ár, Blessing 7 ár, Carlos 9 ár og Cyntia 16 ár hava brúk fyri hjálp. Foreldrini hjá teimum doyðu av Ebola. Fólk eru bangin at hjálpa, tí tey halda, at tey blíva smittað av ebola. Vit í ABC vilja gjarna hjálpa hesari familjuni og vit hava brúk fyri tær.
Continue Reading | Comments Off on Hesi hava tørv á hjálp
Tøkk úr Liberia
Takkarbræv fyri tykkara hjálp!
Góðu sponsorar og leiðarar í ABC barnahjálp Føroyar.
Eg beri hesa heilsan vegna børnini og starvsfólkini í ABC Liberia. Vit eru Harranum ógvuliga takksom fyri, at vit eru á lívi í hesi ræðuligu ebolakreppu. Júst nú er framgongd, grundað á úrslitini hjá Ebola Taskforce. Deyðiligheitin er lækkandi, og færri sjúklingar eru á sjúkrahúsunum kring landið.
20. desember var stjórnarval, sum er ein ábending um, at støðan við ebola er batnandi.
Continue Reading | Comments Off on Tøkk úr Liberia
Stuðla nú eisini børnum í Pakistan
Seinastu seks árini hava føroysk stuðulsforeldur í gjøgnum ABC barnahjálp stuðla børnum í Senegal og Liberia, og nú er eisini møguleiki at stuðla børnum í Pakistan.
Continue Reading | Comments Off on Stuðla nú eisini børnum í Pakistan
Tey smáu kunnu eisini gera mun
Gunnvá fekk eitt hugskot og gjørdi tað til veruleika.
“Mamma, vit burdu gjørt eitt Tombola, og givið pengarnar til ABCbarnahjálp!” Og so fór hon í sving, at baka piparnøtur og gera tombolaseðlar. Og seinni sama dag stóð hon so uttanfyri Heygabúðina í Klaksvík við sínum lítla tombola.
Inn komu nærum 200 kr, sum fara allar til ABCbarnahjálp.
Jú, vit kunnu øll gera mun 🙂
Ynskir tú at stuðla, kanst tú nýta PayPal knøttin í høgru síðu á framsíðuni ella flyta pening á kontu í Norðoya Sparkikassa 9865-103.480.9.
Skrivað hevur Hilda Viderø
(Trýst á myndina fyri at gera hana størri)
Continue Reading | Comments Off on Tey smáu kunnu eisini gera mun
Rørandi søga um at gera mun
Gev tær stundir at lesa hesa rørandi søgu frá filippinsku Marithy,
sum fekk stuðul til skúlagongd, nú sjálv er mamma og hevur eitt gott lív.
Nina Dalsgaard, sum í fleiri ár stuðlaði Marithy, hevur samband við hana enn.
Nina ynskir at fortelja søguna fyri at vísa á, at tann “lítla” hjálpin veruliga munar.
Continue Reading | Comments Off on Rørandi søga um at gera mun
Ebola hóttir Afrika
Ræðuliga Ebola sóttin herjar í Liberia, har ABC barnahjálp rekur eitt barnaheim við meira enn 50 fólkum, har av 28 børnum undir 18 ár.
Vit gera alt vit kunnu fyri at verja tey og á myndini síggja vit nøkur teirra við undirvísingartilfari um Ebola.
Hjálp okkum at hjálpa teimum við at flyta pening á konto í Bank Nordik 6460 -175.789.1. Merk flytingina “Heilivágur”.
Hjartans takk fyri stuðulin.
Continue Reading | Comments Off on Ebola hóttir Afrika
“Børn hjálpa børnum” í Klaksvík
Leygardagin 29. mars mugu klaksvíkingar minnast til at hava pening tøkan, tí tá skipar ABC barnahjálp fyri hurð til hurð innsavning í Klaksvík. Tað vera børn saman við vaksnum, sum frá klokkan 13.00 fara at savna inn undir heitinum Børn hjálpa børnum
ABC barnahjálp heitir á foreldur í Klaksvík um at tekna seg at hjálpa til við innsavningini saman við børnum sínum. Innsavningin er eitt gott høvi hjá foreldrum at gera nakað øðrvísi og gott saman við børnunum.
Continue Reading | Comments Off on “Børn hjálpa børnum” í Klaksvík
Hjartans takk fyri stuðulin
Við hvørt mánaðarskifti er tað okkum ein gleði at síggja, hvussu trúliga einstaklingar og fyritøkur stuðla ABC barnahjálp.
Continue Reading | Comments Off on Hjartans takk fyri stuðulin
Vit eru vónin
– Fyri mong børn er lívið merkt av órættvísi, tí lívsins treytir eru, at tey fáa lív uttan sjálvi at hava møguleikan at velja hvar, ella saman við hvørjum, tey skulu liva, sigur Tóra við Keldu í ummæli sínum av einari heilt einastandandi myndaframsýning, sum læt upp í býráðshøllini í Klaksvík hósdagin 16. august.
Framsýningin verður opin í umleið tríggjar vikur.
Continue Reading | Comments Off on Vit eru vónin
Tú kanst hjálpa við at ringja 905 605
Hendan gentan var eitt av mongu børnunum, sum myndamaðurin Bárður Lydersen hitti, tá hann var í Liberia. Tey hava ikki reint vatn, hon noyðist svong í song og foreldrini hava ikki ráð at lata hana fara í skúla.
Continue Reading | Comments Off on Tú kanst hjálpa við at ringja 905 605


text:
-
Quebrada del portugues
nálægt Yacuchina, Tucumán (Argentina)
TrailRank: 18
Flokkar í Yacuchina, Tucumán (Argentina)
- Bestu fjallahjól ferlar í Yacuchina, Tucumán (Argentina)
- Bestu Fjallaferð ferlar í Yacuchina, Tucumán (Argentina)
- Bestu hlaup ferlar í Yacuchina, Tucumán (Argentina)
- Bestu hlaupaslóð ferlar í Yacuchina, Tucumán (Argentina)
- Bestu ganga ferlar í Yacuchina, Tucumán (Argentina)
- Bestu mótorrhjólaferð ferlar í Yacuchina, Tucumán (Argentina)
- Bestu utanvega ferlar í Yacuchina, Tucumán (Argentina)
- Bestu bíll ferlar í Yacuchina, Tucumán (Argentina)
- Bestu enduro ferlar í Yacuchina, Tucumán (Argentina)


text:
Varðin Pelagic er eitt pelagiskt uppisjóvarvirki við allari nútímans útgerð og hevur eina av størstu innfrystingarorkuni í Evropa. Hetta krevur góðan kunnleika til frystiskipanir og verður tú partur av einum tekniskum toymi av maskinfólki, elektrikarum og handverkarum, ið tekur sær av tillagingum og viðlíkahaldi fyri at tryggja støðuga framleiðslu.
Arbeiðsuppgávur
Arbeiðsuppgávurnar fevna um viðlíkahald, umvæling og optimering av tekniskari útgerð á virkinum umframt aðrar uppgávur.
Maskinfólkið starvast í vaktum á 12 tímar, skiftivís á dagvakt og náttarvakt. Tá ongin framleiðsla er, verður arbeitt vanliga dagtíð.
Førleikakrøv
Vit ynskja, at tú ert maskinsmiður ella maskinistur, hevur hollan kunnleika til frystiútgerð og góðan telduførleika.
Sum persónur ert tú væl skipað/ur, støðug/ur, tekur við ábyrgd og megnar bæði at arbeiða sjálvstøðugt og í tvørfagligum toymum. Tú skalt hava hug til at seta teg inn í nútímans útgerð.
Vit vænta at tú ert jalig/ur, dugir væl at samstarva og hevur ein jaligan hugburð til uppgávurnar.
Nærri kunning um starvið
Nærri kunning um starvið fæst við at venda sær til Jón Næs, formann fyri maskinfólk á tlf. 291781 ella á telduposti jona@vardin.fo
Umsókn og setanarviðurskifti
Lønin er sambært avtalu. Umsókn við CV, avritum av viðkomandi prógvum og møguligum viðmælum verða send í telduposti til hr@vardin.fo.Umsóknarfreistin er mánadagin 10. juni 2019.
Varðin Pelagic er eitt uppisjóvarvirki, ið varð sett á stovn í 2012. Virkið hevur allar nútímans hentleikar og hevur eina av størstu innfrystingarorkuni í Evropa. Felagið hevur alla virðisketuna og kann tillaga krøv og mannagongdir, frá tí at fiskurin er veiddur, til vøran er seld. Varðin Pelagic framleiðir fýra sløg av fiski, t.e. makrel, sild, svartkjaft og lodnu. Framleiðslan hevur verið ímillum 70.000 og 100.000 tons um árið og virkið kann framleiða 1.000 tons um samdøgrið. Tá fiskur er, eru umleið 120 fólk til arbeiðis.


text:
Hørður Ingi Egilsson t.v. og Niels Mouritsen.
Niels og Hørður longt við 07 Vestur
Í gjár longdu Hørður Ingi Egilsson (21) og Niels Mouritsen (20), sum, hóast darvaður av skaða, gjørdist toppskjútti okkara, sáttmálar sínar við 07 Vestur.
Hørður hevur verið ein av mest leikandi spælarum okkara í ár, og hetta má sostatt eisini roknast sum veruliga gjøgnumbrotsár hansara. Hann spældi allar uttan tann eina dystin, og skoraði 3 mál.
Niels hevur somuleiðis veruliga fingið sítt gjøgnumbrot í ár, hóast hann spældi fleiri dystir á besta liði okkara í fjør eisini. Hann hevur verið illa plágaður av skaðum, men fekk hóast tað 14 dystir á besta liði, og skoraði 9 mál, og bleiv sostatt eisini toppskjútti okkara.
Vit fegnast um, at tveir afturat av okkara egnu halda fram í felagnum, teir eru uppvaksnir í. Góða eyðnu og hjartaliga tillukkuk!


text:
Heimasíðan hevur verið óvirkin
Heimasíðan hevur nú verið óvirkin í eina tíð.
Vit hava havt ókeypis hýsing frá SpaceTown. Hendan avtalan bleiv uppsøgd og vit máttu tí gjalda fyri hostingina framyvir.
Vit fingu 26. apríl soljóðandi teldupost frá SpaceTown: “Hetta er ein áminning um at gjaldsfreistin fyri faktura INV-403 er 28-04-2013 (í morgin). Tískil verður heitt á teg um at gjalda fakturan skjótast gjørligt, fyri at sleppa undan eyka gjøldum. Fakturin er viðheftur.”.
Fyri at sleppa undan eyka gjaldið var rokningin goldin 29. apríl kl. 01.05 (1 tíma og 5 min. eftir gjaldsfreistina) og síðan skuldi so flytast yvir á nýggja hosting umhvørvi og koyra víðari har.
Tað vísir seg tó at síðan ikki er blivin flutt, men at SpaceTown hevur niðurlagt gamla servaran uttan at taka nakað avrit av okkara síðu. Teir hava simpulten skrotta tað heila, uttan nakra ávaring, av tí at gjaldið kom ov seint inn.
Eg skilji ikki at nakar kann strika innihaldið hjá sínum kundum uttan nakra ávaring. Tað burdi ikki komi fyri hjá nøkrum ið roynir at arbeiða professionelt!
Nú hava vit so keypt okkum nýtt hosting umhvørvi og hava lagt tað avritið vit høvdu liggjandi inn á. Hettar var tíðanverrið frá november í 2012, so har manglaðu ymiskar bloggpostar.
Heini hevur tó verið so raskur og funnið teir fram aftur og lagt teir út av nýggjum, soleiðis at síðan nú er næstan sum nýggj 🙂 Viðmerkingarnar til postarnar fáa vit tíðanverrið ikki aftur 🙁
Vónandi verður skil á aftur nú. Eg skal royna at taka avrit við jøvnum millumbilum, soleiðis at vit eru tryggjaði ímóti tílíkum.
Vinarliga,
Limberg
Vevmeistari


text:
Hvalbiar kommuna
Hvalbiar kommuna er ein kommuna í Føroyum á Suðuroynni. Hvalbiar kommuna fevnir um bygdirnar Sandvík (97 íbúgvar, 2010) og Hvalba (626 íbúgvar, 2010), norðast á Suðuroynni. Borgarstjóri í Hvalbiar kommunu er Janus Thomsen. Í Hvalbiar kommunu eru 7 bygdarráðslimir. Hvalba hevur kommunuskrivstovu á Bíarvegi 2 í Hvalba. Ein skrivari er í starvi hjá Hvalbiar kommunu.
Bygdarráðið 2017 - 2020[rætta | rætta wikitekst]
- Janus Thomsen, borgarstjóri og formaður í Fíggjarnevndini, Hvalba
- Trúgvi Gudmundarson, varaborgarstjóri, og formaður í Vega- og havnanevndini, Hvalba
- Eir J. Norðberg, forkvinna í Trivnaðarnevndini Hvalba
- Niels Olaf Eyvindsson, formaður í Teknisku Nevnd, Sandvík
- Niels Jacob Thomsen, Hvalba
- Gunnhild Mortensen, Hvalba
- Magni Bertholdsen, Hvalba [1]
Keldur[rætta | rætta wikitekst]
Ávísingar úteftir[rætta | rætta wikitekst]
- Hvalba.fo - Heimasíðan hjá Hvalbiar kommunu.
- Flickr.com - Myndir av Hvalba


text:
Nýggjastu tíðindini
Melda til tíðindabræv
Tíðindi - 7. mars 2014
Árligi stórsteypadysturin millum føroyameistaran og steypavinnaran í mansfótbólti, sum eftir ætlan skuldi verði spældur sunnudagin, er útsettur til mánadagin 10. mars, kl. 18:00
HB og Víkingur spæla Stórsteypadystin mánadagin 10. mars, kl. 18:00
Í ár eru tað føroyameistararnir úr HB og steypavinnararnir úr Víkingi, sum bresta saman í Stórsteypadystinum, sum verður leiktur á ovara vølli í Gundadali mánadagin 10. mars, klokkan 18:00, og ikki sunnudagin 9. mars, sum áður lýst.
Tað eru Lions Club Føroyar og Fótbóltssamband Føroya, sum í felag skipa fyri Stórsteypadystinum, og umframt at endamálið sjálvsagt er at fáa ein góðan dyst, verður eisini roynt at savna inn pening til eitt vælgerandi endamál.
Hesaferð hevur Lions Club í Føroyum gjørt av, at innkomnu pengarnir skulu fara til eitt altjóða Lions-átak, nú Føroyar hava fingið áheitan um at vera við til at stuðla bygging av eini lyftu á einum heimi fyri brekað í Dusheti í Georgia.


text:
17. Sep 2009
Í eini kanning, sum Gallup hevur gjørt fyri Fólkehailsuráðið, sær tað út til
12. Sep 2009
At vera bundin sálarliga er ein sjúklig tráan eftir ávísum evni
03. Sep 2009
Tórshavn Fólkaheilsurenningin í Havn verður sunnudagin 6. september. Startur og mál eru á parkeringøkinum uttanfyri SMS. Skráin er hendan: Kl. 12.40 Kunning um skránna. Kl. 12.45 Røða verður hildin. Kl. 12.50 Felags upphiting og stutt kunning um...
26. Aug 2009
Árliga fólkaheilsurenningin verður 4., 5. og 6. september. Endamálið við fólkaheilsurenningini er at fáa fólk at røra seg meira í gerandisdegnum og at hugsa um heilsuna, sigur Aksel Johannesen, landsstýrismaður í heilsumálum. Lagt verður til brots við fólkaheilsurenningini fríggjakvøldið 4. september...
06. Aug 2009
Í sambandi við Rørsluárið skipar Ítróttasamband Føroya saman við Fólkaheilsuráðnum fyri, at heystfrítíðin hjá skúlunum kann verða merkt av rørslu, ið skal geva øllum góðar upplivingar. Nøkur ítróttarfeløg í Føroyum fara at “lata felagið upp”. Tey fara at skipa fyri...
05. Aug 2009
Talið á klamydiatilburðum í Føroyum er vaksið í stórum seinasta árið. Í 2004 vóru staðfestir 146 positivir vertir (prøvar), og var tað hægsta talið higartil. Men í 2008 vóru 201 positivir, eftir at talið annars var minkað nakað aftur í 2005-2007 við 110 positivum um...
25. Jul 2009
Nú summarkvøldini enn eru ljós, og børnini hava summarfrí, verður høvi hjá øllum stórum børnum (og teimum, ið eru í sambandi við sítt innara barn) at koma á frælsavøllirnar at hugna sær og leika í eina løtu. Í sambandi við at...
17. Jul 2009
Fólkaheilsuráðið hevur ein bás á tónleikafestivalinum í Kirkjubø


text:
Búskaparráðið skift bústað á alnetinum
Í sambandi við, at Fróðskaparsetrið hevur yvirtikið skrivarauppgávuna og dagligu umsitingina hjá Búskaparráðnum, flytir heimasíðan hjá ráðnum nú bústað.
Hendan broytingin kom við broyting í Løgtingslóg um Búskaparráð í 2012. Nýggi bústaðurin er ein partur av heimasíðu Setursins, sí leinki.
Búskaparráðið hevur til uppgávu at fylgja við búskaparligu gongdini í landinum og ráðgeva um búskaparlig viðurskifti, undir hesum um konjunkturgongdina og um fíggjarliga haldførið hjá føroyska búskapinum í longdini. Á heimasíðuni liggur alt tilfar, sum ráðið higartil hevur latið úr hondum.
Tvær ferðir árliga ger Búskaparráðið konjunkturfrágreiðingar, sum verða almannakunngjørdar 1. mars og 1. september. Harumframt kann Búskaparráðið gera temafrágreiðingar og ráðgeva landsstýrinum í øðrum málum. Alt tilfar frá hesum arbeiði fer frameftir at vera at finna á nýggju heimasíðuni.
-
16.01.2019 Setrið Deildin fyri Heilsu- og Sjúkrarøktarvísindi Depilin fyri heilsugranskingVæleydnaður heilsugranskingardagur í KongshøllDepilin fyri Heilsu- og Almannagransking skipaði hósdagin 10...
-
15.01.2019 Føroyamálsdeildin Til lesandiStakskeið á Føroyamálsdeildini várið 2019Lesturin byrjar aftur á Føroyamálsdeildini 4. februar. Í vár...
-
11.01.2019 Føroyamálsdeildin Til lesandiMA-fyrilestur um føroyska mállæruskrivingFríggjadagin 18. januar 2019 kl. 14.00 heldur Sigmund Jógvan...